Kelayakan Piala Asia B-17: Bekas Ketua Jurulatih Harimau Muda Lepasi Tugasan Pertama Bersama Australia

Bekas ketua jurulatih skuad kebangsaan bawah 23 tahun (B-23) atau Harimau Muda, Brad Maloney berhasil melepasi tugasan pertama bersama pasukan negaranya, Australia B-17 dengan cemerlang.

Brad yang diumumkan sebagai ketua jurulatih baharu skuad berjulukan The Joey’s sekitar awal Ogos lalu berhasil membimbing Australia menjuarai saingan Kelayakan Piala Asia B-17 bagi peringkat Kumpulan G.

Beraksi di negaranya sendiri selaku hos bagi Kumpulan G, Australia berjaya merekodkan 100% kemenangan dalam kesemua perlawanan dengan menumpaskan Northern Mariana Islands (23-0), Kemboja (10-0) dan China (3-1).

Kemenangan tersebut membolehkan mereka mengutip 9 mata untuk menjuarai saingan Kumpulan G sekaligus mara ke pusingan akhir Piala Asia B-17 2023.

Australia menyertai 15 lagi pasukan lain yang layak iaitu Jepun, Malaysia, Qatar, Arab Saudi, Yaman, Vietnam, Tajikistan, Iran, Uzbekistan, Republik Korea, China, Afghanistan, India, Thailand dan Laos.

Sebagai tambahan, ini merupakan tugasan pertama Brad bersama skuad bola sepak negara kelahirannya selepas lapan tahun menabur bakti bersama Persatuan Bola Sepak Malaysia (FAM).


Man Utd Perkenal Jersi ‘Home’ 2023-24, Inspirasi Jambatan Sungai Irwell

Gergasi Liga Perdana Inggeris, Manchester United menjadi kelab seterusnya memperkenalkan jersi ‘home’ bagi musim 2023-24 yang diinspirasikan daripada jambatan sungai utama di Manchester, Sungai Irwell.

Pelancaran jersi terbaharu mereka itu telah dibuat menerusi laman sesawang mereka dan dikongsikan melalui pelbagai media sosial rasmi kelab, sebentar tadi.

Sekilas pandang, jersi skuad berjulukan The Red Devils ini tiada apa-apa yang istimewa tatkala mereka masih mengekalkan warna tema klasik kelab; merah tetapi jika diperhatikan dengan lebih teliti, rekaan grafik berbentuk mawar akan mula kelihatan.

Mawar yang menjadi simbol bagi bandar Manchester dijadikan grafik pada jersi kali ini dengan warna merah yang diilhamkan daripada warna jambatan Sungai Irwell mencorakkan jersi pada kali ini.

Selain itu, warna hitam pada kolar pasukan, bahagian sisi jersi dan jalur Adidas menjadi pelengkap kepada reka bentuk jersi Manchester United kali ini yang dilihat minimal.

Bagi yang ingin mendapatkan jersi terbaharu The Red Devils tersebut, mereka boleh membeli jersi tersebut menerusi platform e-dagang rasmi kelab, United Direct dengan harga £110 (bersamaan ±RM653).

Untuk makluman, jambatan Sungai Irwell merupakan penghubung kepada dua kota; Manchester dan Salford yang sangat signifikan penggunaannya semasa era Revolusi Perindustrian di United Kingdom.


Wijnaldum Tinggal Selangkah Sahaja Lagi Untuk Menyertai Barcelona

Pemain tengah yang memainkan peranan besar dalam memastikan kemenangan Liverpool dalam saingan Liga Juara-Juara UEFA dan Liga Perdanan Inggeris (EPL), Georginio Wijnaldum hanya tinggal selangkah sahaja lagi untuk menyertai FC Barcelona.

Perkara itu disahkan oleh sebuah laporan media berpangkalan di Sepanyol, Sports yang menyatakan Winjanaldum sudah bersetuju untuk menandatangani kontrak bersama skuad Blaugrana selama tiga tahun dengan pilihan lanjutan setahun.

⚠🔵🔴 Portada @sport: Wijnaldum da el OK. Contrato de tres temporadas. Negociaciones avanzadas con el Liverpool. Traspaso entre 15-20M. Lo pide Koeman #fcblive pic.twitter.com/0fjLYuoiqC

Khidmat pemain tengah kelahiran Belanda itu dimahukan oleh jurulatih baharu, Ronald Koeman untuk mengisi kekosongan ditinggalkan Ivan Rakitic yang kembali menyertai kelab lamanya, Sevilla FC. Sementara itu, pemain tengah Chile, Arturo Vidal juga dijangka bakal meninggalkan skuad Barcelona.

Difahamkan kedua-dua kelab sedang mengadakan rundingan dan Barcelona dijangka perlu membayar Liverpool antara £13 juta hingga £18 juta untuk membawa pemain berusia 29 tahun itu ke Stadium Nou Camp.

Untuk rekod, Wijnaldum menyertai skuad The Kop pada tahun 2016 dan dia masih mempunyai baki kontrak selama setahun lagi bersama Liverpool.


Jersi Home, Away & 3rd Selangor Semurah RM19

Peminat dan penyokong pasukan Selangor boleh mendapatkan jersi versi ‘fans issue’ keluaran Joma bagi musim lalu dengan harga semurah RM19, bermula hari ini.

Selain itu, jersi versi ‘player issue’ bagi musim yang sama turut dijual dengan harga serendah RM49. Harga asal bagi jersi Home, Away dan Ke-3 ini adalah RM99.

Promosi ini dilakukan oleh Extravaganza Futsal Shop (EFS) dan ianya dimaklumkan dalam satu hantaran di media sosial mereka, tengah hari tadi.

Menurut EFS, promosi ini sah sehingga penghujung bulan ini iaitu 30 september 2020.

Bagi peminat dan penyokong skuad Red Giant yang mahu mendapatkan jersi ini, anda boleh berkunjung ke EFS yang terletak di Shah Alam.

Featured Image: Ekstravaganza Futsal Shop


Syarikat TV China, Hisense taja Paris Saint-Germain

Syarikat pembuat televisyen (TV), perkakasan rumah dan barangan elektronik berpangkalan di China, Hisense mengumumkan kerjasama bersama Kelab Bola Sepak Paris Saint-Germain (PSG).

Menurut Pengarah Urusan PSG Asia Asifik, Sebastien Wasel pemeteraian kerjasama bersama Hisense dapat membantu kelab yang bersaing dalam kancah Ligue 1 itu memperluaskan fan base dan pengaruhnya ke China.

“Kami berbangga dapat bekerjasama jenama terkemuka dari Asia Pasifik. Kerjasama ini amat bermakna untuk kelab, menunjukkan peningkatan komitmen kami di wilayah tersebut,” katanya menerusi siaran akhbar, semalam.

Bagaimanapun tiada sebarang makluman mengenai jumlah penajaan diumumkan namun difahamkan pemeteraian kerjasama Hisense itu melebihi tempoh setahun.

Untuk makluman, Hisense diasaskan pada tahun 1969 dan berpangkalan di Qingdao, China. Syarikat pembuat TV terkemuka dunia ini merupakan peneraju pasaran di China, Afrika Selatan dan Australia.


Seorang Penyokong Manchester United Mahu Gerrard Ganti Ole Gunnar Solksjaer

Selepas kekalahan kepada Arsenal tempoh hari, seorang penyokong Manchester United mahu pengurus, Ole Gunnar Solksjaer dipecat dan menggantikannya dengan legenda Liverpool, Steven Gerrard.

Ekoran berang dengan kekalahan tipis 0-1 di laman sendiri, Old Trafford, seorang penyokong Red Devils yang dikenali sebagai Brett menyampaikan idea gila tersebut dalam satu program bual bicara, baru-baru ini.

The Reds are beaten.#MUFC #MUNARS

Baginya, Gerrard yang juga bekas kapten skuad kebangsaan England merupakan calon yang tepat untuk menggantikan Ole berdasarkan prestasi semasanya dalam mengemudi kelab Scotland, Rangers FC.

“Saya sanggup keluarkan duit simpanan dan dapatkan Steven Gerrard untuk menggantikan Ole.

“Dengar sini, kita bercakap soal duit. Lelaki itu mempunyai identiti dan tahu bagaimana untuk bermain. Dia boleh memotivasikan pemain. Ini tidak masuk akal.” katanya ketika bercakap bersama pengulas talkSPORT.

👀 “This might be a contention for Heads Gone…”💰 “But I’d break the bank & go for Steven Gerrard to replace Ole!”This #MUFC wants Steven Gerrard to be the new Man Utd manager… 🔴@Alex_Crook & @DarrenAmbrose84 weren’t having any of this 🤣 pic.twitter.com/ch5R8ScvPC

Mendengarkan idea gila tersebut, salah seorang pengulas, Alex Crook yang terkejut dengan cadangan itu segera membalas, “Ada dua isu di sini, pertamanya, saya tidak nampak Steven Gerrard yang berdarah Liverpool akan mengambil tugas tersebut.

“Keduanya, saya tidak kenal berapa ramai penyokong Manchester United akan menerima kehadirannya sebagai pengurus di Old Trafford. Saya tidak nampak ia boleh berlaku.” kata Alex kepada Brett.

🗣 Steven Gerrard: "I'm really happy with the result. It's three big points to put us on six and it puts us in a real good place in the group."👉 Read more @EuropaLeague reaction from the manager: https://t.co/marF8FYcgP pic.twitter.com/P0hJ08Z2jE

Untuk rekod, Gerrard yang bermain bersama skuad senior Liverpool selama 17 tahun dilantik sebagai pengurus Rangers sekitar pertengahan tahun 2018.

Di musim pertamanya, Gerrard mengemudi kelab tersebut menghuni tangga ke-2 Liga Premier Scotland, naib juara Piala Liga dan mara ke suku akhir Piala Scotland.

Sementara itu, Gerrard menampakkan prestasi yang lebih gah pada msyim ini bersama Rangers dengan belum mencatatkan sebarang kekalahan setakat 13 perlawanan saingan Liga Premier Scotland.


Piala Liga: Sepakan Percuma Messi Minit 90+4 Bantu Inter Miami Raih Kemenangan

Sepakan percuma dari luar kotak oleh pemenang Ballon d’Or sebanyak tujuh kali, Lionel Messi memastikan kelab yang baru disertainya iaitu Inter Miami mencatatkan kemenangan ke atas Cruz Azul dari Mexico dalam saingan Piala Liga.

Jaringan cantik hasil daripada sepakan kaki kirinya yang hadir pada minit ke-90+4 menuju tepat ke bahagian bucu kiri gawang tidak mampu ditepis Andre Gudino sekaligus menjadikan keputusan perlawanan dimenangi oleh Inter Miami 2-1 ke atas Cruz Azul.

Sebelum itu, Messi masuk sebagai pemain gantian pada minit ke-54 menggantikan Benjamin Cresmachi sekaligus menandakan sebagai debutnya bersama kelab milik bekas bintang bola sepak, David Beckham.

— Inter Miami CF (@InterMiamiCF) July 22, 2023

Turut serta masuk sebagai pemain gantian pada ketika itu adalah bekas rakan sepasukannya di Barcelona, Sergio Busquets – turut meraih debut bersama Inter Miami – yang menggantikan David Ruiz.

Terdahulu, Inter Miami dan Cruz Azul terikat 1-1 sejak minit ke-65 apabila pemain tengah skuad La Maquina, Uriel Antuna menjaringkan gol penyamaan. Manakala jaringan pembukaan pula hadir menerusi penyerang The Herons, Robert Taylor pada minit ke-44.

— Leagues Cup (@LeaguesCup) July 22, 2023

Dengan kemenangan ini, Inter Miami turut meraih tiga mata yang pertama sekaligus mengungguli carta Kumpulan J.

Perlawanan seterusnya, Inter Miami akan berhadapan dengan kelab Amerika Syarikat yang turut berada dalam Kumpulan J, Atlanta United pada Rabu dengan sepak mula jam 7.30 pagi waktu Malaysia.

Sebagai tambahan, kelab yang menamatkan saingan peringkat kumpulan di tangga dua teratas setiap kumpulan akan mara ke peringkat kalah mati.

Untuk makluman, tiga pasukan terbaik di kejohanan Piala Liga yang melibatkan kelab bola sepak Amerika Syarikat, Kanada dan Mexico ini akan mendapat slot ke saingan Liga Juara-Juara CONCACAF 2024.

Featured Image: Inter Miami CF


Penyerang Baharu Selangor, Hyuri Henrique Bernilai RM3.04 Juta – Kedua Termahal Liga Malaysia

Pemain import baharu yang diperkenalkan oleh Selangor FC, Henrique Hyuri de Oliveira Costa pada Sabtu lalu menjadi penyerang kedua termahal yang beraksi dalam kancah Liga Malaysia, musim ini.

Menurut laman portal informasi bola sepak antarabangsa, Transfermarkt, nilai pasaran penyerang berusia 30 tahun kelahiran Rio de Janeiro, Brazil ini diletakkan pada tanda harga RM3.04 juta.

Welcome to SFC! #HyuriIsRed ❤💛❤💛Pemain dari Brazil ini sah menyarung jersi Selangor bagi musim 2022 dan terus menyertai kem latihan #GergasiMerah di Pahang. Selamat maju jaya Hyuri 🤜🤛#KitaAdalahSatu pic.twitter.com/9edkOcTaO7

Sebagai perbandingan, hanya penyerang baharu JDT, Fernando Forestieri merangkap bekas pemain Liga Serie A bersama pasukan Udinese dinilai lebih mahal daripada Henrique iaitu pada tanda harga RM4.3 juta.

Baca: JDT Perkenalkan Penyerang Baharu, Fernando Forestieri – Bernilai RM4.3 Juta

Untuk makluman semua, majoriti karier Henrique berkisar dalam kancah bola sepak di negaranya. Antara pasukan ternama berpangkalan di Brazil pernah disertainya ialah Atletico Mineiro.

Selain itu, penyerang berketinggian 1.86 meter (m) ini turut mempunyai pengalaman beraksi di China serta negara teluk iaitu Emiriah Arab Bersatu (UAE) bersama Hatta Club merangkap pasukan lamanya sebelum menyertai skuad Merah Kuning.

Sebagai tambahan, Henrique berkemungkinan besar akan digandingkan dengan seorang lagi penyerang kelahiran Brazil yang diikat oleh Selangor hujung Disember lalu iaitu Herlison Caion de Sousa untuk mengharungi saingan musim ini.


Presiden FIFA: Kejuaraan JDT Hasil Kerja Keras, Keghairahan & Komitmen Semua Orang di Kelab

Kejayaan Johor Darul Ta’zim (JDT) merangkul kejuaraan Liga Super 2021 turut mendapat perhatian Presiden Persekutuan Persatuan Bola Sepak Antarabangsa (FIFA), Gianni Infantino.

Menerusi sepucuk surat yang diutus kepada Presiden Persatuan Bola Sepak Malaysia (FAM), Datuk Haji Hamidin Mohd Amin, beliau mengucapkan tahniah kepada skuad Harimau Selatan yang mengesahkan kejuaraan secara matematik setelah menumpaskan Sri Pahang 3-0 pada perlawanan ke-20 liga, Jumaat lalu.

“Kejuaraan ini, tanpa keraguan, hasil daripada kerja keras, keghairahan dan komitmen, dan semua orang di kelab boleh berbangga dengan pencapaian hebat ini.

“Saya sangat berterima kasih jika anda (Hamidin) boleh menyampaikan ucapan tahniah kepada semua yang terlibat, kepada sesiapa yang terus bekerja dengan semangat berpasukan, keghairahan dan keazaman.” tulisnya dalam surat tersebut.

Baca: JDT Rangkul Kejuaraan Liga Super Ke-8 Berturut-Turut

Untuk makluman semua, ini merupakan kejuaraan Liga Super kelapan berturut-turut yang dimenangi oleh JDT. Mereka memenanginya buat kali pertama pada tahun 2014 sejak dipimpin oleh DYAM Tunku Mahkota Johor (TMJ), Tunku Ismail Ibni Sultan Ibrahim.

Sebagai rekod, ini bukanlah kali pertama JDT mendapat ucapan tahniah daripada presiden badan induk bola sepak dunia tersebut. Gianni turut mengutus surat mengucap tahniah ketika mereka menjuarai Liga Super buat kali ke-6 pada tahun 2019.

JDT TO CELEBRATE 8TH CONSECUTIVE MALAYSIA SUPER LEAGUE ON SEPTEMBER 12Johor Darul Ta'zim FC (JDT) will celebrate the 8th consecutive Malaysia Super League title on September 12 with fireworks and in-car viewing party for the Southern Tigers fans. [1/4] pic.twitter.com/YEKYMHqWyt

Sementara itu, menerusi makluman oleh kelab berpangkalan di selatan semenanjung tanah ini, satu sambutan meraikan kejuaraan kelapan Liga Super akan dilangsungkan pada 12 September kelak.

Sambutan tersebut merangkumi persembahan trofi, pertunjukan bunga api dan persembahan khas selepas daripada perlawanan terakhir liga, menentang Kuala Lumpur City (KL City) di Stadium Sultan Ibrahim.


Cristiano Ronaldo Kini Berstatus Ejen Bebas

Pemenang Ballon d’Or sebanyak lima kali, Cristiano Ronaldo bukan lagi merupakan pemain Manchester United dan kini berstatus pemain ejen bebas.

Perkembangan ini hadir selepas Manchester United mengumumkan mencapai persetujuan bersama untuk berpisah dengan Ronaldo berkuat kuasa serta-merta.

Pengumuman itu hadir menerusi satu kenyataan sebanyak 67 perkataan diterbitkan di laman sesawang rasminya pada awal pagi tadi.

Cristiano Ronaldo is to leave Manchester United by mutual agreement, with immediate effect.

The club thanks him for his immense contribution across two spells at Old Trafford.#MUFC

— Manchester United (@ManUtd) November 22, 2022

Dalam kenyataan yang sama, Manchester United mengucapkan terima kasih atas sumbangannya yang kini merekodkan jaringan sebanyak 145 gol serta 346 penampilan secara keseluruhan.

Dalam keadaan ini, mana-mana kelab boleh mendapatkan khidmat penyerang berusia 37 tahun ini secara percuma tanpa perlu mengeluarkan belanja untuk menebus kontraknya bersama Manchester United.

Bagaimanapun, tumpuan utama Ronaldo pada ketika ini pastinya bukan mengenai kelab yang akan disertainya sebaliknya adalah skuad kebangsaan negaranya, Portugal di pentas Piala Dunia 2022 Qatar.

Featured Image: Selecoes de Portugal


Haaland Pecah Rekod Penjaring Terbanyak EPL Bagi 38 Perlawanan Semusim

Mencipta rekod baharu serta memecahkan pelbagai rekod lama sudah menjadi suatu hobi buat penyerang prolifik Manchester City iaitu Erling Haaland. Terbaru, pemain berusia 22 tahun ini muncul sebagai Penjaring Terbanyak Liga Perdana Inggeris (EPL) Bagi 38 Perlawanan Semusim.

Rekod ini hadir apabila Haaland yang lahir di Leeds, United Kingdom (UK) menjaringkan satu gol pada masa tambahan yang membantu pasukannya membenam Arsenal dengan keputusan 4-1 di Stadium Etihad, awal pagi tadi waktu Malaysia.

Jaringan tersebut menjadikannya mengumpul 33 gol dalam saingan EPL musim ini. Ianya sekaligus mengatasi catatan 32 gol bagi 38 perlawanan semusim yang dihasilkan oleh penyerang Liverpool, Mohamed Salah pada musim 2017-18.

— Premier League (@premierleague) April 26, 2023

Untuk makluman, rekod Penjaring Terbanyak EPL Bagi Semusim masih dipegang bersama oleh Alan Shearer dan Andy Cole yang dilakukan pada musim 1993-94 dan 1994-95 masing-masing.

Namun begitu, ianya dilakukan mereka ketika saingan EPL dilangsungkan sebanyak 42 perlawanan semusim.

Menariknya, jaringan yang dihasilkan mereka adalah 34 gol dan Haaland hanya memerlukan dua gol sahaja lagi untuk memecahkan rekod berkenaan sebelum dinobatkan sebagai Penjaring Terbanyak EPL Semusim Sepanjang Zaman.


Ford Kembali Sertai F1 Atas Faktor Populariti Kian Meningkat Di Amerika Syarikat

Gergasi automotif Amerika Syarikat, Ford telah mengesahkan hasrat mereka untuk kembali dalam saingan Kejuaraan Dunia Formula 1 (F1) bermula musim 2026 kelak – musim dimana saingan F1 akan menggunakan ketetapan enjin baharu.

Bukan itu sahaja, Ford turut mendedahkan kerjasama dengan pasukan Red Bull sebagai rakan teknikalnya bermula saingan musim tersebut.

Difahamkan, salah satu sebab utama Ford membuat keputusan untuk kembali berlumba dalam saingan F1 adalah peningkatan penonton dalam pasaran utama di seluruh dunia termasuk Amerika Syarikat.

You’re not dreaming. It’s real. We’re back in #F1, partnering with @RedBullRacing 🏎⚡ #FordReturns pic.twitter.com/NSLBJ9kQSz

— Ford Performance (@FordPerformance) February 3, 2023

Tambahan pula, Persekutuan Automobil Antarabangsa (FIA) dan F1 memberikan komitmen terhadap kelestarian alam sekitar dengan meningkatkan penggunaan enjin elektrik serta minyak yang lestari.

Untuk makluman semua, Ford pernah mendominasi perlumbaan F1 pada penghujung 1960-an sehingga 1970-an.

Musim 2004 menjadi musim terakhir Ford mengambil bahagian dalam perlumbaan F1 sebelum mengumumkan menarik diri.

Walaupun sudah meninggalkan perlumbaan F1 menghampiri dua dekad, Ford masih kekal sebagai pengeluar enjin ketiga paling berjaya dalam sejarah F1 dengan merangkul kejuaraaan kategori pengeluar (constructor) sebanyak 10 kali dan kejuaraan kategori pemandu (driver) sebanyak 13 kali.


Al-Ikhsan Taja AFL Sejuta, Diangkat Sebagai ‘Title Sponsor’ Liga M4

Peruncit pakaian sukan tempatan, Al-Ikhsan Sports Sdn Bhd memberikan penajaan bernilai RM1 juta semusim secara keseluruhan kepada pengendali saingan liga amatur negara, Amateur Football League (AFL).

Hasil penajaan ini menyaksikan Al-Ikhsan diangkat sebagai “title sponsor” atau penaja nama bagi saingan bola sepak divisyen keempat tanah air, Liga M4 sekaligus menjenamakannya kepada AL-IKHSAN CUP bermula musim hadapan.

Untuk makluman semua, saingan ini akan disertai oleh pasukan yang tersingkir daripada Liga M3 (divisyen ketiga) serta pasukan yang mendapat promosi daripada saingan Liga M5 (divisyen kelima) pada tahun ini.

Majlis Menandatangani Perjanjian Penajaan Amateur Football League

AFL x AL-IKHSAN | AFL x VIVIFY

Baca penuh di 👉🏻https://t.co/do8Qi7Fip5#AFLxAlikhsansports #AFLxVivify pic.twitter.com/XC7yH30DNx

— Amateur Football League (@MY_AFL) December 29, 2022

Dimaklumkan AL-IKHSAN CUP ini akan bermula pada Mei 2023 kelak.

Pada masa yang sama, penajaan ini akan turut menyaksikan 10 pasukan yang beraksi dalam saingan Liga M3 2023 akan menerima set lengkap tajaan jersi serta lain-lain barangan sukan oleh Al-Ikhsan.

10 pasukan terbabit ialah PIB Shah Alam FC, Kuala Lumpur Rovers, Kuala Kangsar BRM FC, Harini Selangor FT, Armed Force FC, Perlis United FC, Bukit Tambun FC, Malaysia University, Naga Ultimate KS FC dan Sarawak United.

Jersi-jersi bagi pasukan di atas boleh didapati di cawangan Al-Ikhsan dan Football Republic yang berdekatan atau di atas talian menerusi laman sesawang al-ikhsan.com dengan harga RM99 sehelai sahaja.

Featured Image: Amateur Football League


Liridon, Nathaniel Disenaraikan Pan-gon Untuk Hadapi Singapura & Filipina

Ketua jurulatih baharu skuad Harimau Malaya, Kim Pan-gon mengumumkan senarai 30 pemain yang dipanggilnya untuk menyertai kem latihan pusat skuad kebangsaan, pada hari ini.

Kem latihan pusat itu akan bermula Isnin hadapan dan antara pemain yang mencuri perhatian disenaraikan oleh jurulatih kelahiran Republik Korea itu ialah Liridon Krasniqi yang kini beraksi bersama kelab India, Odisha FC.

Selain itu, jurulatih berusia 52 tahun ini turut menyenaraikan 14 pemain Johor Darul Ta’zim (JDT) termasuk pemain muda kacukan Malaysia-China yang lahir England, Nathaniel Shio Hong Wan.

Senarai 30 Pemain Ke Kem Latihan Pusat Harimau Malaya Bermula 14 Mac 2022Baca penuh siaran media ini di https://t.co/vG5TpNySvr#FAM #HarimauMalaya pic.twitter.com/Wmu8CF4Jzm

Baca: Pemain Naturalisasi, Matdon Tersenarai Dalam ‘Team Of The Week’ Liga Super India

Sementara itu, tiga pemain Selangor FC, Terengganu FC dan Petaling Jaya City FC (PJ City) masing-masing disenaraikan Pan-gon iaitu Khairulazhan Khalid, Quentin Cheng, Sharul Nazeem, Rahadiazli Rahalim, Hakimi Abdullah, Faisal Halim, Kalamullah Al-Hafiz, Kogileswaran Raj dan Darren Lok.

Tidak dilupakan, beliau juga menyenaraikan seorang pemain masing-masing daripada Sabah FC, Negeri Sembilan FC dan Sri Pahang FC iaitu Dominic Tan, Khair Jones dan Nor Azam Azih.

Baca: Jurulatih Tempatan Usia 60 Tahun Pilihan Pan-gon Lengkapkan Barisan Kejurulatihan Harimau Malaya

Manakala, baki duanya lagi merupakan pemain yang beraksi di luar negara iaitu Luqman Hakim dan Dion Cools yang merupakan pemain KV Kortrijk dan SV Zulte Waregem masing-masing.

Menurut kenyataan oleh Persatuan Bola Sepak Malaysia (FAM), kesemua 30 pemain ini akan menjalani latihan skuad kebangsaan ini di Stadium Nasional Bukit Jalil (SNBJ) selama lapan hari.

Selepas itu, mereka akan berangkat ke negara jiran tetangga, Singapura untuk menghadapi dua perlawanan antarabangsa menentang pasukan tuan rumah, Filipina serta Albirex Niigata masing-masing pada 23, 26 dan 28 Mac kelak.

Featured Image: Odisha FC / JOHOR Southern Tigers


Padang Stadium Sultan Mizan Boleh Bantu JDT – Benjamin Mora

Ketua jurulatih Johor Darul Ta’zim (JDT), Benjamin Mora menjangkakan perlawanan menentang Terengganu FC di Stadium Sultan Mizan Zainal Abidin (SSMZA) pada separuh akhir pertama Piala Malaysia akan menjadi perlawanan yang sukar buat pasukannya.

Hal ini bukan sahaja disebabkan oleh skuad bimbingan Nafuzi Zain itu akan mendapat sokongan moral tambahan dengan bermain di hadapan penyokong sendiri. Bahkan, Terengganu sendiri merupakan sebuah pasukan yang berbahaya di hadapan gawang dengan rekod jaringan sebanyak 22 gol sepanjang kempen Piala Malaysia setakat ini.

Bagaimanapun, jurulatih kelahiran Mexico itu melihat keadaan padang stadium berkenaan yang boleh dikatakan sebagai antara yang terbaik di dalam negara dapat membantu skuad Harimau Selatan memainkan gaya bola sepak yang diingini mereka pada perlawanan yang akan berlangsung pada Isnin nanti.

“Aksi separuh akhir semestinya akan menjadi satu perlawanan yang sukar, kita semua tahu Terengganu sebuah pasukan baik tambahan sentiasa menjaringkan gol.

“Bermain di Terengganu selalu sukar cuma keadaan padang di sana mungkin boleh membantu untuk kami bermain cara bola sepak yang diinginkan.

“Namun semua tahu mereka juga mahu menang, begitu juga dengan kami dan sudah pasti kedua-dua pasukan akan berikan yang terbaik dalam perlawanan ini,” katanya.

Terdahulu, skuad bimbingan Mora merangkap juara bertahan berhasil mara ke peringkat separuh akhir selepas menewaskan Kedah Darul Aman dengan aggregat 1-0 hasil jaringan pemain muda, Arif Aiman Hanapi pada perlawanan timbal balik suku akhir di Stadium Sultan Ibrahim (SSI), Khamis lalu.

Sebagai rekod, pertemuan antara JDT dan Terengganu dalam saingan Liga Super musim ini seimbang. Kedua-dua pasukan berhasil mencatatkan kemenangan 1-0 di laman lawan ketika berentap sesama sendiri pada bulan April dan September lalu.

Featured Image: JOHOR Southern Tigers


P. Maniam Berasa Sungguh Ajaib Pasukannya Mampu Tumpaskan Terengganu 3-0

Ketua jurulatih PJ City FC, P. Maniam tidak menyangka pasukannya mampu menang dengan keputusan 3-0 ke atas Terengganu FC semalam dalam aksi Liga Super sambil menyifatkan hatrik daripada penyerang, Darren Lok terus meranapkan harapan lawan untuk bangkit.

Jelasnya, setiap pemain berhasil memainkan peranan masing-masing baik di bahagian tengah, pertahanan dan juga serangan untuk tidak memberi peluang kepada skuad kendalian Nafuzi Zain melakukan asakan.

Beliau juga seakan-akan masih tidak percaya pasukan mampu beraksi dengan cukup cemerlang untuk mendapatkan tiga gol di separuh masa pertama dan berusaha sehabis baik untuk memastikan gawang tidak dibolosi sehingga wisel penamat dibunyikan.

“Ini satu keputusan yang saya sebagai jurulatih pun terkejut sebab 3-0 ini sesuatu yang sungguh ajaib dan pemain pun berada dalam landasan betul untuk mereka menunjukkan prestasi menakjubkan.

“Darren menjaringkan tiga gol di mana itu bantu kita untuk bermain dengan lebih yakin dan apabila separuh masa pertama dah dapat tiga gol, di separuh masa kedua kita dah boleh mengawal perlawanan dengan positif.

“Semestinya semua pemain terutamanya pertahanan bermain dengan bagus sebagai satu unit dan itulah sebabnya kita tidak dibolosi, jadi saya berbangga dengan pemain yang memberikan 200 peratus semasa bermain untuk bertahan.

“Kita layak untuk menang dan Terengganu tidak boleh bermain permainan mereka sebab kita bagi tekanan terutamanya daripada tiga penyerang iaitu Darren, Mahali Jasuli dan S. Kumaahran serta dua pemain tengah juga bekerja keras, jadi inilah sebabnya kita mampu menang,” jelasnya.

Kemenangan ini membolehkan PJ City mengumpul enam mata sekaligus menghuni tangga ketiga Liga Super selepas mengharungi tiga perlawanan.

Untuk aksi seterusnya, PJ City akan ke Stadium Darul Makmur, Kuantan untuk menentang Sri Pahang bagi aksi keempat Liga Super. Perlawanan ini dijadualkan berlangsung pada Sabtu (9 April).

Featured Image: PJ City FC


AFC Lancar Aplikasi AFC LIVE – Papar Berita, Jadual, Skor Semasa & Banyak Lagi

Sebelum ini, para peminat bola sepak asia yang ingin mendapatkan pelbagai informasi seperti jadual perlawanan, statistik serta berita semasa mengenai pertandingan-pertandingan di bawah kelolaan Konfederasi Bola Sepak Asia (AFC) seperti Piala Asia, Liga Juara-Juara, Piala AFC dan sebagainya perlu ke laman sesawang rasminya – www.the-afc.com.

Kini perkara itu dipermudahkan lagi untuk para peminat apabila badan induk bola sepak bagi benua asia terbabit tampil melancarkan aplikasi telefon pintar rasmi pertamnya yang diberikan nama AFC LIVE semalam.

Aplikasi ini hadir dengan memaparkan pengumuman dan berita daripada AFC, jadual perlawanan bagi pelbagai pertandingan termasuk kejohanan bawah umur, skor semasa dan banyak lagi.

Selain itu, aplikasi AFC LIVE turut menyediakan maklumat terperinci terhadap setiap perlawanan seperti ini kesebelasan utama, waktu sepak mula, kedudukan semasa, serta statistik perlawanan.

Sebagai tambahan, para peminat turut boleh menetapkan notifikasi agar mendapat perkembangan terkini dengan pantas terhadap pasukan atau pertandingan yang diminati.

AFC memaklumkan, kesemua ciri-ciri ini dapat dinikmati oleh para pengguna aplikasi dengan antaramuka (interface) ringkas dan kemas ini bermula daripada saingan Piala Asia Bawah 17 Tahun (B-17) di Thailand yang berlangsung dari 15 Jun hingga 2 Julai kelak.

Untuk makluman semua, AFC LIVE sudah tersedia untuk dimuat turun oleh para peminat yang menggunakan telefon pintar iOS dan Android melalui App Store dan Google Play Store masing-masing.


Nombor Yang Pernah Digunakan Messi Bersama Barcelona & Argentina Selain No.10

Jersi bernombor 10 cukup sinonim dengan penyerang handalan dunia yang telah memenangi enam trofi Ballon d’Or iaitu Lionel Messi.

Bersama bekas kelabnya, FC Barcelona, pemain yang terkenal dengan julukan La Pulga ini menyarung jersi No.10 sejak musim 2008/09. Musim yang sama menyaksikan beliau diberikan jersi No.10 bersama skuad kebangsaan Argentina.

Bagaimanapun, perpindahannya ke kelab berpangkalan di Perancis, Paris Saint-Germain (PSG) menyaksikan penyerang berusia berusia 34 tahun ini diberikan No.30 – nombor yang pernah digunakannya ketika melakukan debut bersama skuad Blaugrana.

Namun tahukah anda, selain daripada No.10 dan No.30, Messi pernah menggunakan jersi bernombor lain samada bersama kelab atau skuad kebangsaan. Berikut adalah sejarah nombor yang pernah digunakan oleh Messi:

Sebelum menyarung jersi bernombor 10 Barcelona, Messi terlebih dahulu menggunakan No.19 selama dua musim iaitu 2006/07 hingga 2007/08. Beliau kemudiannya diberikan No.10 setelah pemain Brazil, Ronaldinho berhijrah ke AC Milan.

Jersi bernombor 30 merupakan jersi yang digunakan oleh Messi ketika memulakan karier seniornya bersama Barcelona. Ia mula digunakan oleh Messi ketika musim 2004/05. Sepertimana No.19, jersi bernombor 30 ini digunakan olehnya selama dua musim.

Kita beralih pula kepada sejarah nombor yang pernah digunakan oleh Messi bersama skuad kebangsaan Argentina. No.18 merupakan nombor yang digunakan oleh Messi ketika melakukan debut bersama pasukan negaranya menentang Hungary pada tahun 2005 pada usia 18 tahun. Sebagai tambahan, nombor ini pernah digunakannya ketika beraksi bersama Skuad B-20.

Selain No.18, Messi turut menggunakan No.19 bersama Argentina. Penggunaan nombor ini boleh dikatakan bergantung kepada rezekinya pada ketika itu. Nombor ini jugalah yang menjadi pilihan Messi ketika melakukan penampilan pertamanya di kejohanan Piala Dunia Jerman 2006.

Boleh dikatakan ini merupakan nombor yang paling ‘rare’ digunakan oleh penyerang prolifik ini. Untuk makluman semua, No.15 digunakan oleh Messi ketika beraksi bersama Skuad Olimpik Argentina di temasya Sukan Olimpik Beijing 2008. Ketika itu, Messi dan rakan-rakanya berjaya muncul juara sekaligus membawa pulang pingat emas ke Buenos Aires.


Ahli Skuad ‘The Invincibles’ Nasihat Arsenal Ikat Saka Selama Sedekad

Kelab berpangkalan di London, Arsenal dinasihatkan untuk mengikat penyerang sayap mudanya, Bukayo Saka dengan kontrak jangka masa panjang selama sedekad atau sepuluh tahun.

Nasihat itu disampaikan oleh bekas pertahanannya merangkap ahli skuad “The Invincibles” yang menjuarai saingan Liga Perdana Inggeris (EPL) tanpa sebarang kekalahan pada musim 2003-24, Kolo Toure.

“Satu perkara perlu saya katakan – nasihat saya kepada Arsenal adalah tandatangani Bukayo Saka selama 10 tahun!” katanya seperti dipetik daripada Sky Sports.

“Satu kesilapan yang Arsenal lakukan pada tahun-tahun sudah, mereka mempunyai pemain yang menyayangi kelab dan mereka membiarkan pemain itu pergi,”

Kolo yang juga merupakan bekas pengurus Wigan Athletic menjelaskan pemain-pemain sebegini perlu dikekalkan oleh Arsenal kerana mereka boleh mengemudi kelab kehadapan.

Pemain-pemain yang mencintai kelab ini juga boleh diharapkan apabila keadaan menjadi sukar selain berjuang dengan sepenuh hati untuk kelab.

Pada musim ini, Saka yang berusia 21 tahun memainkan peranan yang penting dalam skuad kendalian Mikel Arteta dengan diturunkan sebanyak 38 kali dalam pelbagai kejohanan serta menjaringkan 13 gol serta mencipta 10 bantuan gol.

Penglibatan Saka bersama skuad kebangsaan England kendalian Gareth Southgate tidak kurang hebatnya dengan menjadi pilihan utama semasa kejohanan Piala Dunia hujung tahun lalu serta semasa kelayakan Euro 2024 menentang Itali dan Ukraine baru-baru ini.

Untuk makluman semua, kontrak Saka yang ditandatangani pada Julai 2020 lalu akan tamat pada musim panas tahun hadapan.

Your England Player of the Match connected by @EE… 🥁

— England (@England) March 26, 2023


Stadium Astro Lancar STL Fantasy Untuk Mengembangkan Lagi Sukan Sepak Takraw

Penyiar rasmi saingan sepak takraw tempatan, Astro menerusi Stadium Astro melancarkan platform permainan fantasi bagi Sepak Takraw League (STL) persis Fantasy Premier League untuk Liga Perdana Inggeris.

Menerusi perkongsian oleh Lee Seng Foo, platform permainan yang dipanggil STL Fantasy itu hasil kerjasama Stadium Astro bersama Liga Kita untuk mengembangkan lagi sukan sepak takraw ini.

I'm excited to share that @stadiumastro has launched #STLFantasy in partnership with @LigaKitaMY today as we continue to help grow the sepak takraw sport. Please try it out and feel free to share your feedback, good or bad. #IniMilikKitahttps://t.co/U75Id1HrQ2 pic.twitter.com/tQpDhN3TRA

Bagi yang berminat untuk menyertai permainan ini, anda boleh mendaftar di laman sesawang sepaktakrawleague.my sekaligus bergelar pengurus.

Setelah mendaftar, anda selaku pengurus boleh mula membentuk pasukan dengan memilih enam pemain kegemaran dengan 3 pemain sebagai ‘starters’ manakala baki 3 pemain lagi selaku ‘subs’.

Untuk makluman semua, lebih 1000 orang telah mendaftar sebagai pengurus STL Fantasy selepas 24 jam platform ini dilancarkan.


Terbuka Swiss: Juara All England Fikri-Bagas Tersingkir Awal Di Tangan Beregu India

Beregu muda Indonesia, Muhammad Shohibul Fikri dan Bagas Maulana yang memenangi Kejohanan Badminton Terbuka Seluruh England (All England) 2022 tersingkir awal daripada kejohanan Terbuka Swiss, minggu ini.

Pemain yang berusia 22 dan 23 tahun masing-masing ini dikejutkan oleh beregu India, Satwiksairaj Rankireddy dan Chirag Shetty pada perlawanan di Pusingan 32, semalam.

YONEX Swiss Open 2022MD – Round of 32               🇮🇳Satwiksairaj RANKIREDDY🏅17 21 21 🇮🇳Chirag SHETTY🏅21 11 18 🇮🇩Muhammad Shohibul FIKRI               🇮🇩Bagas MAULANA

🕗 in 58 minutes https://t.co/iMzFgNmHbx

— BWFScore (@BWFScore) March 23, 2022

Baca: Beregu Muda Indonesia Fikri-Maulana Kalahkan The Daddies Untuk Muncul Juara All England 2022

Fikri-Bagas tumpas menerusi tiga set pertarungan di tangan beregu ketujuh dunia itu dengan keputusan 21-17, 11-21 dan 18-21 dalam tempoh masa permainan yang menghampiri satu jam.

Untuk rekod, ini merupakan pertarungan sulung melibatkan Fikri-Bagas dan Satwiksairaj-Chirag di pentas kejohanan antarabangsa.

Sementara itu, Satwiksairaj-Chirag yang dapat mara ke Pusingan 16 bakal berhadapan dengan satu lagi beregu dari Indonesia iaitu Pramudya Kusumawardana dan Yeremia Erich Yoche Yacob Rambitan (ranking ke-23 dunia).


Safee Pilih Gol ‘Bicycle Kick’ Lawan East Bengal Antara 3 Jaringan Terbaiknya

Bekas penyerang skuad kebangsaan, Safee Sali berhasil meledak lebih 183 gol secara keseluruhan samada bersama kelab mahupun ketika mewakili negara.

Ketika mengumumkan persaraannya pada usia 39 tahun dalam satu sidang media di Sofitel Kuala Lumpur, semalam, Safee sempat berkongsikan tiga jaringan terbaik pilihannya sepanjang hampir dua dekad bergelar pemain bola sepak profesional.

Safee menyatakan salah satu jaringan terbaiknya adalah ketika beraksi mewakili Johor Darul Ta’zim (JDT) menentang kelab dari India, East Bengal pada peringkat kumpulan dalam saingan Piala AFC 2015.

Jaringan yang terhasil menerusi satu aksi ‘bicycle kick’ pada minit ke-53 setelah menerima hantaran daripada Nazrin Nawi berjaya mengalahkan penjaga gol, Abhijit Mondal serta membantu skuad Harimau Selatan merekodkan kemenangan besar 4-1 di Stadium Tan Sri Dato’ Haji Hassan Yunos, Larkin.

Tonton sorotan perlawanan JDT menentang  East Bengal DI SINI.

Manakala dua lagi jaringan terbaik pilihannya adalah ketika beraksi bersama skuad Harimau Malaya atau lebih spesifiknya semasa menyertai kejohanan Piala AFF 2010.

Pertamanya adalah jaringan ‘jump header’ ketika perlawanan akhir pertama (first leg) menentang Indonesia yang berlangsung di Stadium Nasional Bukit Jalil (SNBJ).

Safee yang ketika itu berlari ke dalam kotak penalti, melompat, sebelum menanduk masuk bola melepasi Markus hasil satu hantaran cantik oleh Mahali Jasuli untuk memberikan jaringan ketiga buat Malaysia sekaligus menceriakan hampir 100,000 penonton yang hadir menyaksikan aksi terbabit.

Jaringan terbaik pilihannya yang terakhir adalah yang terhasil pada perlawanan timbal balik di Stadium Gelora Bung Karno, Jakarta. Jaringan tersebut dihasilkan Safee pada minit ke-54 setelah menerima lorongan daripada Ashari Samsudin.

Safee menjelaskan jaringan itu menjadi pilihannya kerana sukar disempurnakan kerana ianya menggunakan kaki kiri. Seperti kita sedia maklum, Safee merupakan pemain yang berkaki kanan dominan. Jika dilihat kepada ulang tayang, walaupun menggunakan kaki kiri, bola yang disepaknya tetap bergerak laju dan kencang serta menuju hampir kepada bahagian bucu gol.

Featured Image: JOHOR Southern Tigers


Malaysia Tidak Akan Turunkan ‘Scratch Pair’ Dalam Saingan BATC 2022

Pasukan Malaysia samada lelaki mahupun perempuan tidak mempunyai sebarang perancangan untuk menurunkan ‘scratch pair’ atau kombinasi bidan terjun dalam Kejohanan Badminton Berpasukan Asian (BATC), pada kali ini.

Perkara ini disahkan sendiri oleh Pengarah Kejurulatihan Beregu Persatuan Badminton Malaysia (BAM), Rexy Mainaky sebagaimana yang dilaporkan oleh akhbar tempatan berbahasa inggeris, New Straits Times.

“Kami tidak mahu pemain-pemain hilang tumpuan atau mengambil mudah (kejohanan ini). Oleh sebab itu, kami tidak akan melakukan ‘scratching’ pemain-pemain beregu,” katanya seperti dipetik daripada portal akhbar terbabit.

“Kami akan kekal dengan kombinasi sediakala.” tambahnya lagi.

Untuk makluman semua, pasukan wanita negara akan membuka saingan BATC ini dengan menentang India pada hari esok dan diikuti bertemu Jepun pada hari seterusnya.

Sementara itu, pasukan lelaki negara pula akan membuka kempen dengan bertemu skuad jiran tetangga, Singapura pada lusa dan diikuti dengan Kazakhstan serta Jepun pada hari-hari berikutnya.

Antara pasangan beregu yang disenaraikan oleh BAM untuk mengharungi kejohanan ini ialah Aaron Chia-Soh Wooi Yik, Goh Sze Fei-Nur Izzuddin, Man Wei Chong-Tee Kai Wun, Pearly Tan-Thinaah Muralitharan, Teoh Mei Xing-Anna Ching dan Low Yeen Yuan-Valeree Siow.

Sebagai rekod, pada kejohanan badminton berpasukan Piala Thomas dan Piala Uber yang lalu, skuad Malaysia pernah menurunkan ‘scratch pair’ Soh Wooi Yik bersama Nur Izzuddin serta Lee Meng Yean bersama Thinaah Muralitharan.


Mahali Terkejut P. Maniam Minta Bermain Sebagai Penyerang

Pertahanan kanan PJ City, Mahali Jasuli mengakui terkejut pada awalnya apabila ketua jurulatih, P. Maniam memintanya untuk beraksi sebagai penyerang tengah.

Maniam membuat permintaan tersebut setelah penyerang utama pasukan, Darren Lok mengalami keretakan di bahagian fibula yang memerlukan pemain kacukan itu berehat panjang.

Menurut pertahanan berusia 32 tahun ini, Maniam berani mempertaruhkannya di posisi tersebut kerana Mahali pernah beraksi sebagai penyerang sewaktu bersama skuad Piala Belia Selangor, suatu masa dahulu.

“Selepas kecederaan Darren, jurulatih ada berjumpa dengan saya secara peribadi dan bertanyakan jika saya boleh bermain sebagai penyerang, secara jujurnya saya memang terkejut.

“Namun, saya beritahu jurulatih yang saya akan cuba perlahan-lahan dalam kembali mendapatkan rentak serta cuba berada dengan tahap yang sama seperti penyerang-penyerang lain di Liga Super.

“Jurulatih berani memberikan saya peluang bermain sebagai penyerang kerana dia tahu saya pernah beraksi ketika di bawah kendaliannya semasa Piala Belia.

“Bermain formasi 3-4-3, saya ini umpama penyerang tunggal dan agak sukar tugas saya kerana berseorangan di atas, ini memang satu pengalaman baharu kepada saya,” katanya.

Setakat ini, Mahali yang telah diturunkan sebagai penyerang belum mencatatkan sebarang jaringan buat skuad The Pheonix namun telah menghasilkan dua ‘assist’ buat rakan sepasukan.

Dijangka, Mahali akan terus dipertaruhkan sebagai penyerang utama PJ City untuk mengharungi baki saingan Liga Super jika Darren masih belum pulih daripada kecederaan yang dialaminya.

Featured Image: Malaysian Football League


‘Patatimo Boys’ Antara Yang Tersenarai Dalam Skuad Lelaki Sukan SEA 2021

Persatuan Badminton Malaysia (BAM) mengumumkan senarai pemain yang mengisi pasukan lelaki dan wanita bagi mengharungi acara berpasukan di temasya Sukan SEA Vietnam 2021 kelak.

Antara yang mencuri perhatian adalah penyenaraian beregu muda yang sedang meningkat naik, Wan Arif Junaidi dan Haikal Nazri mendapat julukan ‘Patatimo Boys’.

Selain itu, Man Wei Chong dan Tee Kai Wun yang beraksi di kejohanan Badminton Berpasukan Asia baru-baru ini turut disenaraikan. Melengkapkan barisan pemain beregu ini ialah Hoo Pan Ron dan Chen Tang Jie.

Untuk pemain perseorangan lelaki, BAM membariskan empat pemain iaitu Jacky Kok Jing Hong, Lim Chong King, Lee Shun Yang dan Justin Hoh.

Bagi pasukan wanita, BAM mempertaruhkan Siti Nurshuhaini Azman, Loh Zhi Wei, Ong Xin Yee, Siti Zulaikha, Yap Ling, Go Pei Kee, Cheng Su Yin, Cheng Su Hui, Cheah Yee See dan Peck Yen Wei.

Temasya Sukan SEA yang akan berlangsung di Hanou ini dijadualkan bermula 12 hingga 23 Mei kelak. Sebagai rekod, edisi Sukan SEA yang lalu menyaksikan pasukan lelaki Malaysia berhasil meraih pingat perak sementara itu pasukan wanita pula meraih gangsa.

Featured Image: Badminton Association of Malaysia


Peminat JDT Pilih Nama ‘ARiF’ Menerusi Undian Di Socios

Kerjasama antara Johor Darul Ta’zim (JDT) bersama platform “fans engagement” dan ganjaran antarabangsa, Socios.com yang diumumkan September tahun lalu menjanjikan para penyokong dan peminat skuad berjulukan Harimau Selatan ini membuat undian dalam sesuatu keputusan yang mahu dilakukan oleh kelab.

Perkara berkenaan nampaknya dikotakan oleh JDT buat julung kalinya dengan membuka satu undian di platform berkenaan yang membolehkan para penyokong dan peminat menentukan nama yang akan diletakkan di jersi penyerangnya, Arif Aiman bagi musim 2023.

Undian tersebut memberikan tiga pilihan nama kepada para penyokong dan peminat iaitu ARiF A., ARiF atau ARiF AiMAN. Tempoh masa yang diberikan untuk melakukan undian terbabit berlangsung selama dua hari dengan bermula 20hb hingga 22hb Februari.

Keputusan akhir menunjukkan nama ARiF mendapat undian tertinggi dengan 38.73% diikuti rapat dengan ARiF AiMAN sebanyak 36.35% dan terakhir ARiF A. sebanyak 24.92%.

Susulan keluarnya keputusan terbabit, pihak kelab menerusi satu kenyataan berkongsikan keterujaan atas sambutan yang diberikan terhadap undian tersebut sambil memaklumkan pemain berusia 20 tahun itu akan menggunakan nama ARiF pada belakang jersinya.

Untuk makluman semua, sebelum berlangsungnya undian ini di platform Socios.com, Arif telah pun memberi persetujuan untuk mengikut apa sahaja keputusan penyokong berdasarkan keputusan undian terbabit.

Difahamkan  ini merupakan sebahagian apa yang akan datang dengan $JDT Fan Token menerusi platform Socios.com. Pelancaran $JDT Fan Token itu akan dimaklumkan secara lanjut oleh pihak kelab kelak.

Featured Image: JOHOR Southern Tigers


Ranking BWF: Tze Yong Jejak Kelompok 20 Terbaik, Zii Jia Jatuh 2 Anak Tangga

Ng Tze Yong semakin mengukuhkan lagi kedudukannya selaku perseorangan badminton lelaki No.2 negara apabila menyertai kelompok 20 pemain terbaik dunia buat julung kalinya dalam kariernya.

Persekutuan Badminton Dunia (BWF) mengesahkan pemain berusia 23 tahun tersebut menghuni kedudukan ke-20 dalam Ranking Dunia – meningkat satu anak tangga berbanding pada minggu lalu – setelah melakukan kemaskini pada hari ini.

Tze Yong menghuni ranking berkenaan setelah mengumpul 46,000 mata hasil sumbangan daripada 10 kejohanan yang memberikan mata tertinggi buatnya seperti Terbuka Singapura 2023, Terbuka Thailand 2023, Terbuka Swiss 2023, Kejohanan Badminton Terbuka Seluruh England 2023, Thailand Masters 2023, Indonesia Masters 2023, Terbuka Malaysia 2023, Cabaran Antarabangsa Bahrain 2022, Terbuka Australia 2022 dan Terbuka Singapura 2022.

Sementara itu, jaguh perseorangan lelaki tanah air, Lee Zii Jia mengulangi skrip penurunan anak tangga dalam kedudukan Ranking Dunianya sama seperti pada minggu lalu.

Kemaskini oleh BWF pada hari ini menyaksikan pemain kelahiran Alor Setar, Kedah terbabit mencatatkan kejatuhan dua lagi anak tangga sekaligus menghuni ranking ke-13 dunia bagi minggu ke-24 tahun 2023.

Sebagai rekod, kedudukan ke-13 tersebut dihuninya buat kali terakhir sekitar 3 tahun dan 3 bulan yang lalu atau lebih tepatnya pada 9 Mac 2020.

Featured Image: Perodua Malaysia Masters 2023


Penyerang Kelantan FC Beralih Angin Sertai Seteru Senegeri, Kelantan United FC

Penyerang kelahiran Nigeria, Ismaheel Akinade sah meninggalkan skuad berjulukan The Red Warriors (TRW) bagi menyertai seteru senegeri, Kelantan United FC.

Perkembangan tersebut hadir menerusi perkongsian melalui pelbagai media sosial kelab berjulukan Kijang Hijau berkenaan pada petang tadi. Pada masa yang sama, Ismaheel menjadi pemain import keempat yang meninggalkan Kelantan FC selepas Carli De Murga,Christian Rontini dan Miguel Cifuentes.

Sementara itu, penjaga gol berpengalaman dalam kancah Liga Super yang pernah beraksi bersama Terengganu, Sabah, Sarawak, PKNS, PDRM dan Kedah Darul Aman iaitu Shahril Sa’ari turut sama diperkenalkan sebagai pemain baharu Kelantan United pada hari ini.

A post shared by Kelantan United Football Club (@kelantan_unitedfc)

Untuk makluman, Shahril yang kini berusia 33 tahun berstatus ejen bebas (free-agent) dan tidak menyertai mana-mana kelab selama sekitar enam bulan selepas dilepaskan oleh skuad Sang Kenari pada penghujung musim lalu.

Bagaimanapun, kelibat kedua-dua pemain ini bersama skuad Kijang Hijau hanya dapat dilihat bermula aksi menentang Perak FC selepas jendela perpindahan kedua Liga Malaysia dibuka pada 5 Julai nanti.

Dalam pada itu, Kelantan FC yang kehilangan khidmat Ismaheel, Carli, Cifuentes dan beberapa pemain lain tidak dapat menggantikannya dengan pemain dari luar kelab. Ianya hanya boleh digantikan dengan pemain-pemain daripada skuad pembangunan atau pelapis seperti Kelantan FC U-23, skuad Piala Presiden atau Piala Belia.

Ini berikutan Kelantan FC milik ahli perniagaan dan pelaburan, Norizam Tukiman telah dikenakan sekatan perpindahan.

Featured Image: Kelantan United FC


Tiket Perlawanan Menentang Kemboja, Maldives Ditetapkan Pada Harga RM30

Skuad bola sepak senior kebangsaan bimbingan Kim Pan-gon bakal bertemu Kemboja dan Maldives dalam Perlawanan Antarabangsa Tier 1 pada 9 dan 14 Disember kelak.

Pertembungan menentang kedua-dua pasukan yang menghuni ranking ke-177 dan ke-154 ini diatur sebagai aksi ‘pemanas badan’ sebelum memulakan kempen Piala AFF 2022 pada 21 Disember.

Menurut makluman oleh Persatuan Bola Sepak Malaysia (FAM), tiket bagi bagi kedua-dua perlawanan bertaraf Tier 1 ditetapkan pada harga RM30 dan RM5 bagi penonton dewasa dan kanak-kanak masing-masing.

Baca: Kim Pan-gon – Kemboja, Maldives Lawan Sesuai Untuk Perbaiki Kelemahan Sebelum Piala AFF

Penetapan harga ini dicapai selepas Mesyuarat Jawatankuasa Eksekutif FAM Kali Ke-6 bagi Penggal 2021-2025 di Wisma FAM, baru-baru ini.

Selain berkongsikan mengenai harga tiket, badan induk bola sepak tanah air itu juga berkongsikan kesemua tiket tersebut akan dijual secara atas talian (online) dan diuruskan sepenuhnya oleh Ticket Hotline International Sdn Bhd.

Untuk makluman semua, perlawanan menentang Kemboja akan berlangsung di Stadium Nasional Bukit Jalil, Kuala Lumpur.

Manakala bagi perlawanan menentang Maldives, ianya akan diadakan di Stadium Bola Sepak Kuala Lumpur, Cheras.

Sebagai tambahan, kedua-dua sepak mula perlawanan terbabit dijadualkan pada jam 9 malam.

Featured Image: Football Association of Malaysia


Terbuka Thailand: Beregu Indonesia Jadi Batu ‘Kryptonite’ Buat Aaron-Wooi Yik

Beregu Indonesia ternyata menjadi masalah dan kelemahan buat pasangan badminton lelaki No.1 negara, Aaron Chia dan Soh Wooi Yik pada tahun ini – umpama batu kryptonite kepada adiwira, Superman.

Terbaru, Aaron-Wooi Yik yang menguni ranking keenam dunia kalah lagi kepada beregu Indonesia iaitu Fajar Alfian dan Muhammad Rian Ardianto sekaligus ditunjukkan jalan keluar daripada saingan Terbuka Thailand 2022.

Fajar-Rian yang menduduki tangga ketujuh dunia berhasil mencipta kemenangan ke atas Aaron-Wooi Yik secara “straight set” dengan skor 21-19 dan 21-14  di peringkat separuh akhir kejohanan berstatus Jelajah Dunia Super 500 BWF yang berlangsung sebentar tadi.

GR TOYOTA GAZOO RACING Thailand Open 2022MD – Semi final          🇮🇩Fajar ALFIAN🏅21 21 🇮🇩Muhammad Rian ARDIANTO🏅19 14 🇲🇾Aaron CHIA          🇲🇾Wooi Yik SOH

🕗 in 34 minutes https://t.co/qJBnHsq8TD

— BWFScore (@BWFScore) May 21, 2022

Untuk makluman semua, pasangan yang sama ini turut mengalahkan Aaron-Wooi Yik ketika beraksi di pentas final kejohanan Terbuka Swiss 2022, bulan Mac lalu.

Selain itu, sepasang lagi beregu negara republik tersebut, Pramudya Kusmawardana dan Yeremia Rambitan turut menjadi duri dalam daging kepada Aaron-Wooi Yik ketika beraksi di pentas final Kejohanan Badminton Asia (BAC) 2022, awal Mei baru-baru ini.

Kekalahan itu menyebabkan Aaron-Wooi Yik hilang peluang untuk merangkul gelaran ‘Raja Asia’ dalam kategori beregu lelaki.

Satu-satunya kemenangan ke atas beregu Indonesia yang dirakamkan oleh Aaron-Wooi Yik pada tahun ini adalah ketika menentang Leo Rolly Carnando-Daniel Marthin dalam final Kejohanan Badminton Berpasukan Asia (BATC) 2022, Februari lalu.

Sementara itu, Fajar-Rian yang mara ke pentas akhir akan bertemu samada beregu Jepun, Takuro Hoki-Yugo Kobayashi atau beregu Denmark, Kim Astrup-Anders Rasmussen untuk merebut kejuaraan Terbuka Thailand pada hari esok.


Menteri Arah Kerja Baik Pulih Padang & Fasiliti SNBJ Bermula Esok

Menteri Belia dan Sukan, YB Datuk Seri Ahmad Faizal Azumu mengarahkan kerja-kerja baik pulih  Stadium Nasional Bukit Jalil (SNBJ) dimulakan dengan segera iaitu bermula 15 Jun (esok).

Menerusi satu kenyataan media yang dikeluarkan hari ini, Azumu menegaskan KBS memandang serius isu kualiti padang serta fasiliti SNBJ dan tidak boleh terus memperjudikan maruah negara dengan melengahkan lagi tindakan sewajarnya.

— KBSMalaysia (@KBSMalaysia) June 14, 2022

Baca: Penukaran Padang SNBJ Bermula Suku Pertama Tahun 2023

“Keperluan baik pulih dan penambahbaikan adalah amat mendesak dan tidak boleh ditangguhkan,” katanya.

“Dengan ini, KBS ingin memaklumkan bahawa SNBJ akan mula ditutup mulai Rabu, 15 Jun 2022 bagi kerja baik pulih dimulakan,” tambahnya lagi.

Terdahulu, Perbadanan Stadium Malaysia (PSM) menerusi Ketua Pegawai Eksekutifnya (CEO) memaklumkan merancang untuk menutup SNBJ pada Mac tahun hadapan bagi memulakan kerja baik pulih terutamanya melibatkan penukaran permukaan padang.

Featured Image: Facebook Faizal Azumu


Minta Tanah, Stadium & Disuruh Bayar Gaji Sebelum Perjanjian Dimuktamadkan, Ini Penjelasan Ahmad Shaizuan

Seperti kita sedia maklum, Presiden Persatuan Bolasepak Kedah (KFA) merangkap Menteri Besar Kedah, YAB Muhammad Sanusi Md Noor telah mengumumkan proses ambil alih Kedah Darul Aman Football Club (KDA FC) oleh gabungan dua buah syarikat swasta gagal dimuktamadkan, semalam.

Proses itu tidak dapat dimuktamadkan kerana menurut Sanusi, pihaknya tidak dapat menunaikan permintaan syarikat swasta yang diketuai oleh Ahmad Shaizuan yang disifatkannya ‘terlalu besar’ kerana meminta tanah kerajaan negeri dan pemilikan dua buah stadium.

Justeru, untuk menerangkan situasi proses ambil alih di pihak syarikat swasta terbabit, Pengasas dan Pengerusi Eksekutif Kumpulan Flumen Holdings telah membuat satu kenyataan menjelaskan secara terperinci mengenai proses tersebut, pada hari ini. Berikut adalah penjelasannya:

1. Saya bukan orang politik. Saya tidak bermusuh dengan mana-mana ahli politik. Saya harap penjelasan saya di sini tidak dibaca secara politik kerana niat mengambil alih Kedah FC memang tiada kaitan langsung dengan politik.

2. Saya orang berniaga, dah hampir 20 tahun saya berniaga, saya juga penyokong tegar bolasepak Kedah (dan Arsenal) dan anak jati Kedah. Sebab itu, sejak dihebahkan bahawa semua kelab bolasepak di Malaysia wajib diswastakan, saya dan rakan-rakan terpanggil untuk berbakti kepada tanah kelahiran kami memandangkan semua tahu bolasepak Kedah sedang “struggle”.

3. Sebelum ini kumpulan kami cuba memperjuangkan konsep “Fan Based Club” Koperasi Anak Kedah Berhad. Namun ia tidak kesampaian atas tanggapan  koperasi masih baru dan tiada kewangan kukuh.

4. Tanpa putus asa, saya dan rakan-rakan berusaha lagi, kali ini menggunakan platform syarikat persendirian iaitu Flumen Holdings dan Go Auto.

5. Flumen Holdings adalah syarikat saya sepenuhnya yang sudah lama menjalankan perniagaan pelbagai cabang bisnes termasuklah menjadi pembekal peralatan ketenteraan. Manakala Go Auto adalah syarikat automatif yang juga mempunyai sejarah bisnes yang panjang.

6. Alhamdulillah kali kali perbincangan dengan MBI dan KFA jauh lebih mudah memandangkan musim baru akan bermula dan masih tiada pelabur yang berminat. Saya difahamkan juga memang kerajaan negeri sudah tidak mampu lagi tanggung “belanja sakan” bolasepak. Ini semuanya duit rakyat.

7. Kedua-dua buah syarikat telah membuat pembentangan  kepada exco kerajaan negeri yang dipengerusikan sendiri oleh YAB Menteri Besar. Beliau sendiri maklum tentang permohonan tanah bagi mendirikan kilang automotif di atas sebidang tanah milik PKNK berkeluasan 300 ekar di kawasan Sungai Petani sebagai sebahagian daripada pakej pengambilalihan Kedah FC di mana kombinasi bisnes bola dan bukan bola akan membolehkan bolasepak Kedah “survive” untuk jangka panjang. Inilah sebenarnya matlamat kenapa kami minta tanah.

8. Semasa itu YAB MB yang beria-ria menyokong permohonan ini diluluskan oleh Exco dan meminta kami derafkan kenyataan media pihak kami untuk diumumkan YAB Menteri pada hari yang sama sebab mereka pun tahu lebih cepat projek ini berjalan, lebih baik untuk negeri dan rakyat. Lebih penting lagi, untuk survival bolasepak Kedah.

9. Dalam setiap siri perbincangan, kami sentiasa terbuka untuk menunjukkan kemampuan kewangan dan kebolehan kami menjayakan projek ini bagi mendapatkan kepercayaan semua pihak kerana kami dapati pihak seperti PKNK, exco pelaburan negeri dan rakan-rakan pelabur kami juga sentiasa meneliti setiap cadangan dengan profesional dan komited.

10. Ini menunjukkan semua pihak sedar betapa besar dan pentingnya projek ini kos kasarnya sahaja boleh menjangkau RM240 juta selama 10 tahun di mana impak pelaburan sebesar ini sudah tentulah boleh mencipta lebih banyak peluang pekerjaan, peluang perniagaan baru dan lebih penting memantapkan bolasepak Kedah. Sebab itu, semua pihak perlu berjiwa besar bagi memastikan  penswastaan Kedah FC berjaya untuk jangka panjang. Bayangkan jika semua orang hanya ingin lihat untung jangka pendek adakah sesiapa yang sanggup buat kerja gila melabur dalam bolasepak di tengah-tengah Pandemik Covid 19?

11. Di pihak kami, kami meneruskan projek ini kerana bersangka baik dengan kerajaan negeri khususnya YAB MB atas keyakinan kita semua memang mahu tengok bolasepak hijau kuning maju ke depan. Sayangnya apa yang dirancang ada pihak yang mensabotaj.

12. Ya betul kami minta tanah tapi bukan percuma dan bukan murah-murah. Orang putih kata there is no free lunch. Dari awal, kami nyatakan kepada wakil MB kami bersedia bincang harga, lokasi dan cara bayar. Rundingan secara telus dan profesional dengan pihak MBI dan PKNK sejak Januari lagi dan segalanya berjalan lancar dengan restu YAB Menteri Besar khususnya dengan kerjasama Ketua Setiausaha Sulit YAB Menteri Besar Dato Armishah Siraj. Manakala bagi setiap urusan melibatkan bolasepak dan KFA, saya berhubung terus dengan Haji Zulkifli Haron atas kapasitinya sebagai CEO KFA.

13. Sehingga pengumuman semalam, tiada langsung teguran atau rungutan dari pihak PKNK atau exco pelaburan YB Dato’ Wira Ku Rahman bahawa permohonan tanah ini tidak munasabah dan membalun tanah negeri kerana mereka sendiri faham bahawa ianya melibatkan pembayaran harga munasabah, membawa masuk pelaburan baru, mencipta ribuan peluang pekerjaan. Malahan, termasuk dalam rundingan, cadangan pembinaan stadium dan fasiliti sukan baharu yang sudah tentulah akan memanfaatkan negeri dan rakyat Kedah.

14. Justeru, saya terkejut dengan kenyataan YAB MB dalam sidang media semalam yang mengelirukan dan tidak memberi gambaran sebenar betapa telus rundingan ini dan tidak sesekali membelakangkan undang-undang. Kami mohon tanah untuk dibangunkan untuk rakyat Kedah bukan untuk tanam durian Musang King atau gali hasil nadir bumi (tanpa memotong pokok).

15. Ini satu lagi kenyataan yang mengelirukan umum dan mencalarkan imej syarikat dan saya secara peribadi, kerana seolah-olah stadium pun kami nak balun. Sebenarnya antara permohonan kami juga adalah pihak YAB MB mempertimbangkan untuk memberi konsesi hak menguruskan stadium di Suka Menanti yang kini menjadi padang latihan pasukan.

16.Semua orang tahu fasiliti di situ tempat tersebut amat daif dan terbiar di mana walaupun terdapat fasiliti seperti asrama, dewan makan, ruang pejabat, penyelenggaraan ya amat mendukacitakan. Sedangkan sepatutnya stadium tersebut berpotensi untuk menjana pendapatan kepada kelab. Kos baik pulih keseluruhan tempat tersebut dianggarkan menelan lebih RM3.4 juta dan sudah masuk sebahagian dari perancangan kami untuk membaikpulih stadium tersebut sekiranya mendapat hak konsesi pengurusan.

17. Tanpa penglibatan pihak swasta, kerajaan negerilah yang akan menanggung semua bil-bil nya dan sudah pun jelas kerajaan perlu mengutamakan kebajikan rakyat terlebih dahulu. Benarlah isu ini perlu dibincangkan bersama dengan Perbadanan Stadium Negeri yang menyelenggara dan mengurus tetapi bukankah YAB Menteri Besar adalah pengerusinya? Kami bukan hendak ambil terus secara percuma, yang kami cadangkan adalah *diuruskan oleh pihak syarikat dan keuntungan dikongsi bersama dengan Perbadanan Stadium. Malangnya kami tidak pasti samada cadangan ini telah dilihat secara teliti atau tidak tiba-tiba sahaja kami hanya tahu melalui sidang media semalam betapa “murkanya” YAB MB dengan cadangan ini tanpa diberi peluang bersemuka menjelaskan cadangan kami ini.

18. Kami mohon dikecualikan bayaran sewaan stadium yang begitu tinggi untuk tahun pertama sahaja supaya aliran tunai kelab positif sepanjang tahun pertama. Ini disebabkan jadual liga Malaysia amat menakutkan semua pemilik kelab. Jika cadangan ini tidak dipersetujui, kami bersedia untuk mempertimbangkan pilihan-pilihan lain. Malangnya sekali lagi sidang media YAB Menteri Besar semalam dengan semberono menuduh kami meminta Stadium Darulaman.

19. Dituduh syarikat saya enggan bayar gaji dari Disember 2020 hingga Februari 2021?Atas dasar apa saya patut bayar jika perjanjian belum dimuktamad dan saya telah beri komitmen untuk masuk secara rasmi pada Mac 2021 serentak dengan permulaan liga Super 2021. Itupun saya telah beri komitmen untuk bayar semula segala perbelanjaan nanti dengan proses audit yang lebih jelas. Islam pun menuntut kita supaya membuat perjanjian bertulis bagi mengelak fitnah dan persengkataan? Lagipun ada kah orang yang akan bayar berjuta-juta begitu saja tanpa ada hitam putih?

20. Sebagai orang berniaga, sudah menjadi asam garam jika ada orang hendak serang saya atau syarikat saya. Saya bukan orang politik dan saya tidak reti main politik.  Bagi menutup penjelasan ini saya hendak tegaskan bahawa permohonan memajukan tanah dan hak menguruskan stadium hanyalah sebahagian dari pakej dan terma rundingan semata-mata supaya kelab bolasepak Kedah FC  dapat menjana pendapatan sendiri tanpa bergantung kepada GLC negeri untuk jangka panjang. Saya juga teruja sekitar pada Julai tahun lalu yg mana YAB MB bertekad tidak akan menggunakan wang negeri untuk bolasepak kerana wang negeri hanya untuk rakyat negeri Kedah dan diatas dasar itu kami mencari ikhtiar agar kami tidak akan menggunakan wang negeri demi nak menjaga org miskin, ibu tunggal dan anak yatim di negeri Kedah.

21. Jika pemintaan ini dianggap terlalu besar, saya ucapkan selamat berjaya kepada sesiapa saja selepas ini yang mengendalikan kelab bolasepak Kedah.

22. Saya juga terkilan dan kesal surat rundingan oleh pihak syarikat dengan minit YAB Menteri Besar yang sepatunya SULIT telah ditular oleh pihak tidak bertanggungjawab. Sudah tentulah kebocoran ini dari orang dalam sendiri yang tidak senang urusan ini dimuktamadkan. Perilaku membocorkan surat-surat urusan rasmi dengan minit YAB Menteri Besar adalah sesuatu yang menyalahi undang-undang dan tidak boleh dikompromi. Ia memberi gambaran bahawa rundingan dengan pihak YAB MB tiada lagi kerahsiaan dan boleh dibocorkan kepada umum. Ini boleh berlaku kepada sesiapa saja yang berurusan dengan pejabat MB.

Buat penyokong Kedah, hanyalah jutaan kemaafan yang boleh saya pohonkan. Selagi nyawa dikandung badan darah Hijau Kuning akan terus mengalir dlm badan saya dan nawaitu saya hanya satu..ingin berbakti kpd negeri Kedah Tercinta melalui REVOLUSI BOLASEPAK. Jika ada di masa depan ada lagi ANAK KEDAH yang ingin mencuba nasib, mudah-mudahan dijauhkan daripada jembalang yang akan membunuh semangat dan jiwanya!


Kejuaraan B-16 AFF: Australia Ikat Malaysia 2-2, Kekang Skuad Osmera Ke Separuh Akhir

Skuad negara bimbingan Osmera Omaro terpaksa melupakan hajat untuk beraksi di peringkat separuh akhir Kejuaraan Bawah 16 Tahun (B-16) AFF.

Ini berikutan Malaysia diikat dengan keputusan seri 2-2 semasa menentang Australia dalam perlawanan akhir Kumpulan C, di Stadium Maguwoharjo Sleman, petang tadi.

Dalam perlawanan tersebut, Australia terlebih dahulu membuka tirai jaringan menerusi Ayman Gulasi pada minit ke-17 sebelum Malaysia menyamakan kedudukan pada minit ke-36 hasil ledakan Anjasmirza Saharuddin.

Di babak kedua, Malaysia berhasil mendahului 2-1 pada minit ke-49 hasil jaringan pemain yang sama namun tidak lama kemudian, Australia berhasil menyamakan kedudukan melalui Max Hately pada minit ke-64 dan kedudukan itu berlarutan sehingga wisel penamat ditiup pengadil perlawanan.

Carta Kedudukan Akhir Kumpulan C, Kejuaraan B-16 AFF 2022

* Selepas Hari Perlawanan 3 pada Isnin, 8 Ogos 2022

MYANMAR 🇲🇲 1-0 🇰🇭 KEMBOJAMALAYSIA 🇲🇾 2-2 🇦🇺 AUSTRALIA

▶ Malaysia gagal ke separuh akhir, Vietnam naib juara kumpulan terbaik (6 mata)#FAM #HarimauMalaya #AFFU16 pic.twitter.com/KVJ7Ywe8Vv

— FA Malaysia (@FAM_Malaysia) August 8, 2022

Keputusan itu meletakkan Malaysia di tangga kedua Kumpulan C hasil setelah memungut lima mata daripada mengharungi tiga perlawanan.

Kutipan mata itu pula tidak mencukupi untuk meletakkan skuad negara selaku naib juara terbaik secara keseluruhan merentasi Kumpulan A, B dan C.

Sebaliknya, naib juara terbaik itu menjadi milik Vietnam yang meraih 6 mata hasil daripada dua kemenangan dan satu kekalahan di peringkat Kumpulan A.

Untuk makluman semua, Vietnam mara ke peringkat separuh akhir menemani tiga juara kumpulan iaitu Indonesia, Thailand dan Myanmar dari Kumpulan A, B dan C masing-masing.


Sah! Sumareh Sertai Kelab Liga Thai, Police Tero FC

Penyerang naturalisasi Harimau Malaya, Mohamadou Sumareh mengakui telah menyertai kelab Liga Thailand, Police Tero FC.

Bekas penyerang Pahang itu memberikan pengakuan ketika ditembual oleh wartawan Utusan Malaysia.

“Betul,” katanya secara ringkas tanpa mengulas lanjut mengenai perpindahan penuh kontroversi tersebut.

Sebelum ini, penyerang berusia 25 tahun itu bertindak menamatkan kontraknya bersama skuad Tok Gajah ekoran pasukan tersebut tidak dapat membayar gajinya.

Tindakannya itu dengan pantas menyebabkan peminat mengaitkan Sumareh dengan penghijrahan ke Johor Darul Ta’zim (JDT) dan Selangor.

Bagaimanapun beberapa hari lalu, media sosial di Thailand mendedahkan Sumareh telah mengikat kontrak bersama Police Tero FC.

Pada masa yang sama, Liga Thailand membuka jendela perpindahan khas sebelum memulakan kembali saingan liga 12 ogos ini.

Untuk makluman, Police Tero kini memiliki dua pemain skuad Harimau Malaya iaitu Mohamadou Sumareh dan pertahanan, Dominic Tan yang diikat pada awal musim lalu.


5 Perkara Menarik Di Sebalik Kemenangan Malaysia Ke Atas Hong Kong

Malaysia bimbingan Kim Pan-gon berhasil meraih kemenangan kedua berturut-turut dalam jendela antarabangsa FIFA pada Mac 2023. Ianya hasil menumpaskan Hong Kong dengan keputusan 2-0 menerusi jaringan Akhyar Rashid dan Faisal Halim di Stadium Sultan Ibrahim (SSI).

Kemenangan ini turut diserikan dengan berakhirnya kemarau jaringan penyerang negara, penampilan semula pemain tengah yang memberi impak serta lonjakan kedudukan negara yang dipacu Kim Pan-gon. Berikut Sukanz rangkumkan 5 perkara menarik di sebalik kemenangan Harimau Malaya pada malam tadi:

Faisal Halim akhirnya boleh menghembuskan nafas lega selepas berjaya menjaringkan gol sulungnya bagi tahun 2023 apabila hantaran Darren Lok dikawal kemas penyerang itu sebelum menggelecek dan menewaskan penjaga gol Hong Kong.

Faisal yang kali terakhir menjaringkan gol ketika menentang Laos dalam saingan Piala AFF 2022 terpaksa menunggu lama untuk kembali meraikan jaringannya bukan sahaja ketika mewakili skuad kebangsaan malahan bersama kelab baharunya, Selangor.

Syamer Kutty yang sebelum ini terpaksa berehat panjang daripada aksi Harimau Malaya akibat kecederaan lutut telah mendapat peluang bermain oleh pengendali negara, Kim Pan-gon pada separuh masa kedua.

Kegoyahan yang ditampilkan bahagian tengah pada perlawanan ini dapat diperbaiki dengan hadirnya Syamer Kutty dan dibantu dengan kemasukan dua lagi pemain tengah bertenaga, Stuart Wilkin dan Brendan Gan.

Pemain kelahiran Chester, England ini akhirnya berpeluang menyarung jersi kebangsaan dan beraksi bersama skuad negara apabila dimasukkan pada separuh masa kedua bagi menggantikan Corbin Ong.

Daniel Ting yang menjaringkan gol dalam aksi terakhirnya bersama Sabah ketika menentang Penang kini dilihat sebagai pemain sokongan yang berkualiti bagi mengisi posisi bek kiri yang selama ini didominasi Corbin Ong.

Menjaringkan 2 gol daripada 2 perlawanan buat Harimau Malaya, Akhyar Rashid seolah-olah menutup mulut ramai pihak yang mempersoalkan kekurangan minit permainan yang dicatatkan dalam saingan Liga Super 2023.

Jaringannya semalam merupakan jaringan ke-9 sepanjang mewakili negara dan beliau memerlukan satu lagi gol untuk dijadikan rekod terbaharu buat dirinya bersama Malaysia.

Kemenangan ke atas Turkmenistan dan Hong Kong akan memberikan kesan positif kepada ranking negara yang bakal dikemaskini Persekutuan Bola Sepak Antarabangsa (FIFA) pada 6 April nanti.

Untuk rekod, Kim Pan-gon berjaya melonjakkan kedudukan negara sebanyak 9 anak tangga yang kini berada di kedudukan ke-145 dunia dan dua kemenangan pada jendela antarabangsa FIFA kali ini memungkinkan Malaysia untuk berada dalam kelompok 140 negara terbaik dunia serta 25 negara terbaik Asia.


Sukan SEA 2023: Atlet Terjun Berusia 15 Tahun Cipta Kejutan Raih Emas

Atlet terjun negara, Lee Yiat Qing yang baru berusia 15 tahun mencipta kejutan apabila menghadiahkan pingat emas buat kontinjen Malaysia bagi acara terjun 10 meter platform wanita di temasya Sukan SEA 2023.

Yiat Qing muncul pemenang setelah mengutip jumlah mata keseluruhan sebanyak 253.8 mata, diikuti pemenang pingat perak, Thi Hong Biang Hui dari Vietnam (242.2 mata) dan pingat gangsa dimenangi atlet Indonesia, Gladies Lariesa Garina Haga (228.0 mata).

Manakala, seorang lagi atlet negara, Nur Eilisha Rania terlepas kedudukan podium apabila mengutip 227.05 mata yang meletakkan dirinya di kedudukan keempat bagi acara tersebut.

Untuk pengetahuan semua, Yiat Qing dan Eilisha Rania merupakan dua atlet muda yang dipertaruhkan bagi acara tersebut tanpa kehadiran nama-nama besar pada temasya kali ini.

Kejayaan sulung atlet remaja itu jelas menarik perhatian pelbagai pihak memandangkan acara yang diwakilinya itu kerap menyumbangkan pingat emas menerusi terjunan Datuk Pandalela Rinong, Datuk Leong Mun Yee dan Dhabitah Sabri.

Untuk rekod, kali terakhir acara terjun 10 meter platform wanita dipertandingkan di temasya ini adalah pada Sukan SEA 2017 Kuala Lumpur dengan Datuk Pandelela Rinong meraih pingat emas buat negara.


Kelayakan Piala Asia B-23: Perancangan Coach Brad Untuk Bawa Pemain Berlatih di Luar Negara Tergendala

Perancangan awal ketua jurulatih skuad kebangsaan bawah 23 tahun (B-23) untuk membawa para pemainnya berlatih di luar negara sebelum beraksi di pusingan kelayakan Piala Asia B-23 tegendala.

Menurut laporan akhbar berbahasa inggeris, New Straits Times, perancangan asalnya adalah membawa skuad ini menjalani perlawanan persahabatan di Emiriah Arab Bersatu (UAE) namun ianya tidak dapat direalisasikan kerana kekangan kuarantin pandemik Covid-19.

Disebabkan itu, mereka terpaksa menjalankan ‘Pelan B’ dengan berlatih di Wisma FAM di Kelana Jaya dan mengatur perlawanan persahabatan dengan pasukan Liga Malaysia sebelum terbang ke Ulaanbaatar, Mongolia pada hujung bulan ini.

“Kami telah mengatur tiga perlawanan persahabatan semasa rehat Liga Malaysia pada bulan ini. Kami akan menentang Kedah, Penang dan sebuah lagi pasukan Liga Malaysia untuk menguji barisan pemain.” kata jurulatih Australia itu seperti dipetik daripada portal akhbar terbabit.

Artikel Berkaitan: FAM Batal Perancangan Hantar Pemain Berusia 20 Tahun & Ke Bawah Sahaja?

Untuk makluman semua, skuad B-20 kebangsaan kendalian Coach Brad telah memulakan kem latihan pusat pada 4 Oktober lalu. Seramai 25 pemain yang dipanggil telah melaporkan diri di Wisma FAM.

Sementara itu, empat lagi pemain iaitu Quentin Cheng, Mukhairi Ajmal, Hakimi Abdullah dan Luqman Hakim yang sedang bertugas bersama skuad senior kebangsaan akan menyertai skuad B-20 setelah pulang ke tanah air kelak.

Mereka dijangka terbang ke Ulaanbaatar pada 20 Oktober kelak. Skuad B-23 akan berhadapan dengan Laos, Mongolia dan Thailand pada 25hb, 28hb dan 31hb Oktober masing-masing.

Featured Image: Football Association of Malaysia


All England 2022: Perseorangan Muda India Singkir Pemain No.3 Dunia Pada Pusingan 16

Satu kejutan dilakar di Kejohanan Badminton Terbuka Seluruh England (All England) 2022 apabila pemain No.3 dunia, Anders Antonsen tersingkir di Pusingan 16 sekaligus gagal mara ke peringkat suku akhir.

Pemain yang turut diletakkan sebagai pilihan ketiga untuk menjuarai saingan Jelajah Dunia Super 1000 BWF ini disingkirkan oleh perseorangan muda India, Lakshya Sen yang berusia 20 tahun.

YONEX All England Open Badminton Championships 2022MS – Round of 1621 21 🇮🇳Lakshya SEN🏅16 18 🇩🇰Anders ANTONSEN🕗 in 55 minutes https://t.co/TcigbqDAYU

Lebih mengejutkan, Antonsen tumpas secara ‘straight set’ kepada Lakshya dengan skor 16-21 dan 18-21 dalam tempoh sama permainan yang menghampiri satu jam.

Baca: Terbuka Jerman – Pemain India Singkir Pemenang Olimpik, Viktor Axelsen Di Separuh Akhir

Untuk makluman semua, ini merupakan pertemuan sulung melibatkan kedua-dua pemain dari Denmark dan India di pentas antarabangsa.

Sementara itu, Lakshya yang melangkah ke suku akhir bakal berhadapan dengan pemain China yang berada di ranking ke-27 dunia, Lu Guang Zu. Pemain ini mara selepas menundukkan pemain pilihan kelapan, Ng Ka Long Angus juga secara ‘straight set’ di Pusingan 16.


Pemenang Gangsa Olimpik Aaron Chia-Wooi Yik Terima Ganjaran RM180,000 Daripada BAM & 100PLUS

Pemenang pingat gangsa dalam acara badminton beregu lelaki pada temasya Sukan Olimpik Tokyo 2020, Aaron Chia dan Soh Wooi Yik menerima insentif berupa wang tunai sebanyak RM180,000 secara keseluruhan.

Insentif tersebut diberikan oleh Persatuan Badminton Malaysia (BAM) disampaikan oleh presidennya sendiri, Tan Sri Mohamad Norza Zakaria yang bernilai RM120,000 serta penaja, 100PLUS sebanyak RM60,000 pada hari ini.

Untuk makluman semua, ini merupakan insentif tersendiri yang diberikan oleh BAM bagi menghargai pencapaian oleh beregu muda negara ini yang melakukan penampilan sulung di temasya tersebut, Ogos lalu.

Baca: Kerajaan Melaka Hadiahkan Aaron Chia RM50,000

Sebagai rekod, Aaron Chia-Wooi Yik merupakan regu keempat yang membawa pulang pingat dalam acara ini selepas Razif Sidek-Jalani Sidek (pingat gangsa Sukan Olimpik 1992), Cheah Soon Kit-Yap Kim Hock (pingat perak Sukan Olimpik 1996) dan Goh V Shem-Tan Wee Kiong (pingat perak Sukan Olimpik 2016).

Sementara itu, BAM turut memberikan insentif wang tunai kepada ketua jurulatih beregu lelaki, Flandy Limpele bagi pihak jabatan kejurulatihan.


Terbuka Vietnam: Hanya Kisona, Jin Wei Wakil Negara Ke Suku Akhir

Kisona Selvaduray dan Goh Jin Wei menjadi dua wakil negara yang masih kekal dalam kejohanan Terbuka Vietnam – Jelajah Super 100 BWF – bagi kategori perseorangan wanita dengan melangkah ke peringkat suku akhir.

Kisona merangkap pilihan kelima kejohanan mara selepas berhasil mengetepikan cabaran pemain No.1 Myanmar, Thet Htar Thuzar di peringkat Pusingan 16 pada hari ini.

Dalam perlawanan tersebut, Kisona mengambil masa sejam sebelum mengesahkan kemenangan menerusi tiga set permainan yang berkesudahan dengan skor 16-21, 21-18 dan 21-18.

Lebih manis, ini merupakan kemaraan ke peringkat suku akhir yang pertama buat Kisona selepas enam bulan. Pemain berusia 23 tahun ini mara ke peringkat yang sama buat kali terakhir adalah di kejohanan Terbuka Swiss, pada penghujung Mac lalu.

Menantinya di peringkat suku akhir adalah pemain tuan rumah, Tran Thi Puong Thuy yang berusia 21 tahun.

Sementara itu, seorang lagi wakil negara, Jin Wei mara selepas mengalahkan pemain India, Ira Sharma secara “straight set” dengan skor 21-18 dan 21-10 dalam tempoh masa sekitar setengah jam.

Jin Wei juga akan berhadapan dengan pemain tuan rumah yang turut berusia 21 tahun, Vu Thi Anh Thu, penghuni ranking ke-261 dunia.

Sekiranya Kisona dan Jin Wei menang perlawanan peringkat suku akhir menentang lawan masing-masing, kedua-duanya akan bertembung sesama sendiri di peringkat separuh akhir.

Featured Image: Badminton Association of Thailand & Badminton Association of Malaysia


AirAsia Hadiahkan Hidilyn Diaz Penerbangan Percuma Seumur Hidup

Atlet Filipina yang meraih pingat emas pertama Sukan Olimpik buat negaranya, Hidilyn Diaz mendapat kejutan daripada sebuah syarikat penerbangan.

Kejutan ini hadir menerusi AirAsia Filipina yang tampil menghadiahkan atlet berusia 30 tahun ini penerbangan percuma seumur hidup.

Menurut kenyataan yang dikeluarkan, hadiah tersebut sebagai penghargaan kepada kerja keras, keghairahan dan semangat kesukanan yang ditunjukkan oleh Diaz semasa bertanding dalam acara angkat berat wanita kategori 55kg,

In recognition of her hard work, passion, and sportsmanship best exemplified during the 2020 Tokyo Olympics, AirAsia is awarding a LIFETIME FREE FLIGHTS to Olympic Gold medalist Hidilyn Diaz.https://t.co/mtEPhUYycJ

Sejak memenangi pingat emas, atlet kelahiran Zamboanga ini turut menjadi topik bualan rakyat Malaysia.

Ini disebabkan kisah penuh inspirasi oleh Diaz yang hanya berlatih di ‘belakang’ rumah (garaj) di sebuah perkampungan di Jasin, Melaka setelah ‘tersangkut’ di Malaysia sejak Februari 2020 sebelum ke Tokyo tahun ini.

Hidilyn Diaz🇵🇭 has won #gold in #Weightlifting – Women's 55kgShe becomes the first #Olympics gold medal winner to represent the Philippines and now owns two Olympic Records!#UnitedByEmotion | #StrongerTogether

Untuk makluman, ini merupakan kali kedua Diaz membawa pulang pingat. Ketika dia beraksi di Sukan Olimpik Rio 2016, Diaz telah membawa pulang pingat perak.

Secara keseluruhan Diaz telah beraksi di empat temasya Sukan Olimpik.


Pengerusi Lion City Sailors FC, Forest Li Muncul Individu Terkaya Singapura

Pengerusi Lion City Sailors FC, Forest Li Xiaodong muncul sebagai individu terkaya di negara seberang tambak, Singapura setelah dia dikatakan mempunyai aset bernilai $19.8 bilion pada masa kini.

Ia berikutan saham syarikat yang diasaskan oleh ahli perniagaan kelahiran China ini, Sea Ltd mencatatkan peningkatan positif dari hari ke hari. Untuk makluman semua, Sea Ltd merupakan pemilik tunggal kepada Lion City Sailors ini.

Mereka melakukan pengambilalihan Home United secara 100% pada tahun 2020 sebelum menjenamakan kelab yang beraksi dalam saingan Liga Premier Singapore (SPL) kepada nama yang ada pada hari ini.

Mereka bercita-cita untuk menjadikan Lions City Sailors bukan sahaja gergasi di negara mereka sendiri malah sebagai salah sebuah kelab besar di benua asia.

Januari lalu, mereka melakukan rekod yuran perpindahan termahal dalam sejarah SPL apabila mengeluarkan duit sekitar $3.3 juta untuk menandatangani pemain tengah menyerang Brazil, Diego Lopes dari kelab berpangkalan di Portugal, Rio Ave.

Selain memberikan tumpuan kepada skuad senior yang beraksi dalam saingan SPL, Lion City Sailors turut melakukan pelaburan besar terhadap pembangunan pemain remaja serta akar umbi kelabnya.

Ini dibuktikan dengan mereka melakukan kerjasama dengan kelab gergasi Jerman, Borussia Dortmund serta sedang membina Lion City Sailors Integrated Facility dianggarkan bernilai $10 juta, baru-baru ini.

Baca: Kelab ‘Kaya’ Singapura, Lion City Sailors Umum Kerjasama Dengan Dortmund

Ketika ini, Lions City Sailors sedang menghuni tangga kedua dalam saingan SPL 2021 dengan mengutip 35 mata daripada 16 perlawanan yang diharungi.

Mendahului di tempat pertama adalah pasukan satelit dari Jepun, Albirex Niigata Singapore FC dengan kutipan 40 mata daripada 17 perlawanan.

Sebagai tambahan, Sea Ltd juga merupakan syarikat disebalik syarikat e-dagang terkenal, Shopee dan syarikat internet, Garena.

Featured Image: Lion City Sailors


Piala Tun Sharifah Rodziah Musim Ini Tangguh ke Tahun 2021

Persatuan Bolasepak Malaysia (FAM) mengumumkan bahawa pertandingan bola sepak wanita kebangsaan, Piala Tun Sharifah Rodziah (PTSR) 2020 terpaksa ditangguhkan ke tarikh yang lain pada 2021.

Berdasarkan perancangan awal FAM, PTSR 2020 dijadualkan berlangsung pada november ini, namun perancangan itu tidak dapat diteruskan berdasarkan situasi semasa pandemik COVID-19 di dalam negara.

“Saya pasti para pemain serta aktivis-aktivis bola sepak wanita di negara ini berasa kecewa dengan perkembangan terbaharu ini, begitu juga saya yang sangat mengharapkan agar bola sepak wanita dapat dimainkan semula selepas terhenti lama akibat pandemik COVID-19 sejak dari awal tahun 2020 ini.”

“Ia satu keputusan yang berat dan sukar untuk dibuat, namun kita semua perlu akur bahawa kesihatan dan keselamatan semua termasuk pemain-pemain bola sepak wanita, para pegawai serta keluarga masing-masing perlu diutamakan,”

Siaran Media: PTSR 2020 Terpaksa Ditangguhkan; Aksi Bola Sepak Wanita Akan Kembali Pada 2021Baca kenyataan penuh Pengerusi Jawatankuasa Bola Sepak Wanita FAM, Dato' Suraya Yaacob di https://t.co/xSWnLn6t2y#FAM #HarimauMalaya pic.twitter.com/TdnQNH3W5g

“(Ianya) bagi mengelak daripada kita dijangkiti pandemik COVID-19 yang belum reda ini.” kata Dato’ Suraya Yaacob merangkap Pengerusi Jawatankuasa Bola Sepak Wanita FAM dalam satu kenyataan pada hari ini.

Bagaimanapun, aktiviti bola sepak wanita di luar padang akan terus dijalankan. Antaranya Kursus Sijil Kejurulatihan Lesen D Wanita FAM di Wisma FAM, Kelana Jaya pada 5 hingga 9 oktober dan Kursus Sijil Kejurulatihan Lesen C Wanita MSN/FAM di Akademi Mokhtar Dahari (AMD), Gambang, Pahang pada 5 hingga 25 oktober.

Sementara itu, Dato’ Suraya melahirkan keyakinan aktiviti bola sepak wanita di negara ini akan lebih rancak pada tahun hadapan dengan peruntukan tambahan daripada Persekutuan Bolasepak Antarabangsa (FIFA) kepada bola sepak wanita dan perancangan rapi oleh FAM bagi tahun 2021.

Dalam makluman yang sama, FAM turut mengumumkan Pelan Pembangunan Bola Sepak Wanita 2020-2030 yang dirancang untuk dilancarkan pada tahun ini juga akan ditangguhkan pelancarannya pada 2021.


Cadangan Bernas Azizulhasni Bina Trek Basikal Akan Dibincangkan – Menteri Belia & Sukan

Cadangan pelumba basikal trek negara, Azizulhasni Awang supaya membina trek basikal berasingan untuk pengguna basikal sepertimana negara jiran tetangga, Thailand akan dibincangkan oleh kerajaan.

Perkara itu diperkatakan oleh Menteri Belia dan Sukan, Dato’ Sri Reezal Merican Naina Merican setelah berbincang dengan Menteri Pengangkutan, Datuk Seri Ir Dr Wee Ka Siong beberapa hari lalu.

Beliau menyedari komuniti berbasikal dalam kalangan rakyat Malaysia semakin meningkat akhir-akhir ini. Ia bukan sahaja menarik minat rakyat marhaen malah pelbagai lapisan masyarakat tanpa mengira umur dan status.

Justeru, pihaknya tidak mahu ‘membunuh’ aktiviti yang sihat ini namun pada masa yang sama mengambil maklum akan rungutan orang ramai terhadap perkara-perkara membahayakan pengguna di jalan raya.

“Kita memahami minat berbasikal mereka, kita juga kena pastikan mereka berada dalam keadaan selamat, tidak membahayakan pengguna jalan raya yang lain. We must strike a balance between them.”

“Selepas berbicara dengan Menteri Pengangkutan tadi (beberapa hari lalu), saya fikir dalam masa terdekat ini, kita mungkin mengadakan sesi libat urus dengan komuniti berbasikal ini serta pihak berkuasa yang bertanggungjawab untuk mendapatkan pandangan.”

“Dengan cara ini, kita boleh mencari jalan yang lebih tuntas agar kita tidak mengekang aktiviti sukan berbasikal ini untuk terus dilakukan secara giat dan aktif dan pada waktu yang sama, ia tidak akan membawa kepada sebarang bentuk bahaya kepada pengguna jalan raya yang lain.”

“Misalnya, cadangan pelumba berbasikal trek, saudara Azizulhasni Awang, tentang membina trek berasingan (dedicated track) adalah sesuatu yang boleh kita bincangkan.” tulis Reezal di laman sosialnya.

Terdahulu, Azizulhasni atau lebih mesra dengan panggilan Jijoe melontarkan cadangan supaya pihak kerajaan menguatkuasakan peraturan untuk pengguna basikal, mengadakan kempen kesedaran keselamatan berkayuh dan membina litar khusus sepertimana dibuat oleh negara jiran tetangga di Bangkok iaitu Skylane Bangkok.

Ia bertujuan untuk melindungi kedua-dua pengayuh basikal dan pengguna lain di jalan raya dalam negara ini berbanding saranan Institut Penyelidikan Keselamatan Jalan Raya Malaysia (MIROS) mahu pengguna basikal memohon lesen dan basikal pula diletakkan nombor plat pendaftaran.


Gandingan Peng Soon-Yee See Pernah Tampilkan Prestasi Memberangsangkan Pada 2017

Perpisahan pasangan badminton beregu campuran No.8 dunia serta kembalinya Chan Peng Soon bersama Persatuan Badminton Malaysia (BAM) menimbulkan perbincangan hangat tentang siapakah yang akan menjadi gandingan baharu kepada pemain berusia 33 tahun tersebut.

Selain daripada calon pemain wanita yang sesuai bergandingan dengan Peng Soon, perbincangan mengenai gandingan pemain senior bersama junior turut hangat diperdebatkan dalam kalangan peminat badminton tanah air.

Untuk makluman semua, Peng Soon selaku pemain senior pernah digandingkan dengan pemain junior, Cheah Yee See yang berusia 22 tahun pada ketika itu dalam tempoh selama lebih kurang tujuh bulan pada tahun 2017 sementara menantikan Goh Liu Ying pulih selepas mengalami kecederaan.

Walaupun bergandingan dalam tempoh yang singkat, pasangan berhasil mempersembahkan prestasi yang memberangsangkan dengan meraih satu gelaran iaitu di kejohanan Terbuka Rusia serta mara sebanyak tiga kali di peringkat separuh akhir Terbuka Vietnam, Terbuka Korea dan Terbuka Macau.

Sebagai tambahan, pasangan senior dan junior turut berhasil menduduki ranking terbaik – No.17 dunia sebelum Peng Soon dan Yee See kembali bersama pasangan masing-masing pada tahun 2018.

Ketika ini, Cheah Yee See berpasangan bersama pemain lelaki berusia 23 tahun, Hoo Pang Ron dan kini menghuni ranking ke-23 dunia.

Featured Image: Badminton Association of Malaysia


Akademi Bung Mokhtar Radin Bakal Ditubuhkan Untuk Asah Bakat Muda

Persatuan Bola Sepak Sabah (SAFA) sedang melakukan perancangan untuk menubuhkan sebuah akademi bagi mengasah bakat muda di negeri terbabit.

SAFA akan bekerjasama dengan Majlis Sukan Negeri (MSN) Sabah dan Jabatan Pendidikan untuk menubuhkan akademi tersebut.

Sebuah memorandum persefahaman (MoU) akan ditandatangani oleh ketiga-tiga pihak dalam masa terdekat.

Menurut Naib Presiden SAFA, Suhaimi Nasir memaklumkan akademi tersebut bakal dinamakan sebagai Akademi Bung Mokhtar Radin selaku Presiden SAFA pada ketika ini.

“Kita akan menetapkan tarikh pelancaran akademi tersebut sebaik sahaja MoU dengan MSN dan Jabatan Pendidikan sudah dimeteraikan nanti,” katanya seperti dilaporkan oleh Utusan Borneo.

Difahamkan, akademi tersebut bakal membabitkan pemain-pemain berbakat berusia dari umur 12 tahun sehingga 18 tahun.

Penolong Setiausaha Agung SAFA, Azman Mastar turut menjelaskan pihaknya mendapatkan bantuan MSN Sabah dalam soal pembangunan kerana mereka mempunyai pengalaman terlibat dalam Program Pembangunan Bola Sepak Negara (NFDP).

Selain itu, mereka turut mempunyai fasiliti seperti padang serta pengalaman dalam aspek penganjuran kejohanan bola sepak pelbagai peringkat umur.

Pada masa yang sama, Azman berkata, SAFA pula akan berusaha untuk mengadakan kejohanan peringkat umur seperti bawah 12 tahun, 14 tahun, 16 tahun dan 18 tahun.

Featured Image: Sabah Football Club


Kejuaraan AFF B-23: Brad Maloney Rancang Tiga Perlawanan Persahabatan

Ketua jurulatih skuad kebangsaan bawah 23 tahun (B-23), Brad Maloney merancang sekurang-kurangnya tiga perlawanan persahabatan untuk menguji anak-anak buahnya sebelum menempuh Kejuaraan AFF B-23, di Kemboja kelak.

Menurut laporan akhbar tempatan, Kosmo, jurulatih kelahiran Australia ini bercadang untuk menguji skuad Harimau Muda bimbingannya menentang sebuah kelab tempatan serta dua buah pasukan negara sebelum mengharungi kejohanan yang dijadualkan berlangsung bermula 14-26 Februari hadapan.

“Kita akan lakukan tiga perlawanan persahabatan dengan satu aksi lagi berkemungkinan menentang Sabah dan dua lagi adalah pasukan luar negara iaitu Brunei dan Singapura tetapi masih belum dapat disahkan.

“Jika gagal bertemu pasukan Brunei atau Singapura, mungkin kita akan fokus dengan aksi persahabatan seterusnya melibatkan kelab-kelab Liga Malaysia,” kata Coach Brad dipetik daripada portal akhbar terbabit.

Baca: Harimau Muda Diundi Bersama Juara Bertahan, Indonesia Dalam Kumpulan B

Sabtu lalu, Persatuan Bola Sepak Malaysia (FAM) telah mengeluarkan senarai 30 pemain yang dipanggil oleh Coach Brad untuk menyertai kem latihan pusat yang akan bermula pada hari ini.

Daripada 30 pemain yang dipanggil, jurulatih berusia 50 tahun ini hanya mengekalkan sembilan pemain daripada skuad yang dibawa ke saingan kelayakan Piala Asia B-23 di Mongolia, Oktober tahun lalu.

Sembilan pemain tersebut ialah Umar Hakeem Suhar Rezwan, Shafi Azswad Sapari, Faiz Amer Runnizar, Fahmi Daniel Mohd Zaaim, Azhad Harraz Arman, Nur Azfar Fikri Azhar, Syed Nasrulhaq Syed Bidin, T. Saravanan dan Aiman Afif Afizul.

Selebihnya adalah muka baharu dan muka-muka yang pernah dipanggil dalam kem latihan sebelum daripada itu termasuk pemain yang berpangkalan di Amerika Syarikat, Wan Kuzri Kamal.

Featured Image: Football Association of Malaysia


Carlos Tevez Memulakan Karier Kejurulatihan Bersama Rosario Central

Setelah membuat 607 penampilan serta menjaringkan 237 gol bersama pelbagai kelab di Argentina, Brazil, England, Itali dan China sebagai pemain, kini, Carlos Tevez memulakukan karier baharu sebagai jurulatih.

Menerusi makluman kelab berpangkalan di Argentina, Club Atletico Rosario Central mengumumkan bekas penyerang berusia 38 tahun itu dilantik sebagai pengurus mereka dengan kontrak selama 12 bulan.

Untuk pengetahuan semua, ini merupakan karier sulung Tevez dalam bidang kejurulatihan skuad senior sejak mengumumkan persaraannya selaku pemain awal Jun lalu.

🔰🏟 © E N T R A L#VamosCanalla 💪🏼🇺🇦 pic.twitter.com/j1JS8sOmC1

— Rosario Central (@RosarioCentral) June 21, 2022

Memetik laporan ESPN, Tevez berkongsikan bahawa jurulatih kelahiran Itali, Antonio Conte menjadi ikutannya dalam bidang kejurulatihan. Dia berhasrat untuk membentuk pasukannya ini untuk bermain menghampiri gaya yang diterapkan seperti Conte.

Dijangka, Tevez akan melakukan debut kejurulatihannya bersama Rosario Central pada 24 Jun menentang Gimnasia La Plata dalam saingan liga domestik.

Sebagai tambahan, kelab terakhir yang disertainya sebelum mengumumkan persaraan ialah Boca Juniors – kelab dimana dia memulakan karier bola sepak profesionalnya sekitar dua dekad lalu.


Video: Syarifuddin Potong Empat Pelumba di Pusingan Akhir Untuk Bergelar Juara Moto3 Remaja

Pelumba muda negara, Syarifuddin Azman melakar kejutan dengan bergelar juara buat pertama kali dalam Kejohanan FIM CEV Moto3 Remaja Dunia 2021, semalam.

Walaupun bermula di petak kesepuluh, Syarifuddin atau lebih dikenali sebagai Damok terlebih dahulu berada di kelompok hadapan sepanjang perlumbaan.

Namun pada pusingan terakhir, dia yang berada di kedudukan kelima mengambil peluang untuk memintas empat pelumba di hadapannya ketika di selekoh kesepuluh.

Kelicikannya mengambil peluang tersebut membolehkannya menamatkan perlumbaan dengan catatan masa 29 minit 32.553 saat sekaligus menobatkan pelumba berusia 19 tahun ini sebagai juara di Litar Catalunya, Sepanyol.

Mengekorinya di tempat kedua dan ketiga adalah pelumba Sepanyol, David Munoz Rodriguez dan Jose Antonio Rueda Ruiz.

Anda boleh menonton video Syarifuddin memotong empat pelumba dihadapannya pada pusingan akhir pada pautan video di bawah:

Damok MENANG di Barcelona! 🇲🇾Negaraku berkumandang di Catalunya Barcelona selepas Syarifuddin Azman memenangi Race 1 #Moto3 di pusingan ke-tiga FIM CEV Repsol di Catalunya Barcelona 🇪🇸 Malaysia Boleh! 🇲🇾 @sepangcircuit @KBSMalaysia @TeamMsia pic.twitter.com/c1f7jG3OLO

Atau boleh tonton highlight penuh perlumbaan DI SINI.


Selepas Dipecat Selangor, Satiananthan ‘Dirisik’ Kelab Luar Negara

Khidmat kejurulatihan B. Satiananthan masih ‘laku’ walaupun dia baru sahaja dipecat oleh Persatuan Bolasepak Selangor (FAS) ekoran prestasi yang tidak memberangsangkan dalam saingan CIMB Liga Super 2020.

Berdasarkan laporan akhbar tempatan, jurulatih berusia 62 tahun itu  mengakui dihubungi oleh beberapa pihak termasuk pasukan bola sepak berpangkalan di luar negara untuk menanyakan khidmatnya.

Bagaimanapun, Satiananthan yang mempunyai lesen kejurulatihan Pro Diploma AFC belum membuat sebarang pertimbangan untuk menerima mana-mana tawaran setakat ini.

“Memang saya akui menerima panggilan daripada beberapa individu termasuk daripada luar negara yang bertanya mengenai khidmat sebagai jurulatih namun perkara terbabit bukanlah membincangkan secara serius.

“Sekarang ini saya mahu berehat dahulu dan akan memikirkan perkara terbabit nanti termasuk mendapat tawaran secara serius,” katanya dipetik daripada Harian Metro.

Beliau diumumkan dipecat sebagai ketua jurulatih skuad Red Giants menerusi satu kenyataan media yang dikeluarkan oleh pihak kelab pada isnin lalu.

Bersama Selangor, Satiananthan telah membimbing pasukan berpangkalan di Lembah Klang itu menduduki tempat ke-3 saingan Liga Super 2019 dan mara ke saingan separuh akhir Piala Malaysia 2019.

Untuk rekod, beliau yang turut dikenali dengan panggilan Coach Satia belum mempunyai sebarang rekod mengendalikan mana-mana pasukan yang berpangkalan di luar negara.


Olimpik 2020: Khairul Anuar Tewaskan Pemanah China Mara Ke Kelompok 16 Terakhir

Pemanah lelaki negara, Khairul Anuar Mohamad berhasil menempatkan diri ke dalam kelompok 16 pemanah terakhir dalam saingan Sukan Olimpik Tokyo 2020.

Ianya selepas pemanah berusia 29 tahun ini menumpaskan pemanah China, Wang Dapeng menerusi ‘shoot off’ setelah terikat 5-5 dalam perlawanan yang berlangsung pagi tadi di Yumenoshima Park Archery Field.

Keputusan keseluruhan lima set tersebut adalah (28-25), (28-28), (26-27), (26-29) dan (27-26).

Tokyo 2020 UPDATE:Khairul Anuar Mohamad won the Men's Individual 1/16 Eliminatonsagainst Wang Dapeng 6-5 at the Yumenoshima Final Field this morning#olympics#tokyo2020#archery pic.twitter.com/fXqonft9P4

Sebelum itu, Khairul Anuar berjaya mara ke kelompok 32 akhir dengan menumpaskan pemanah Finland, Vikstrom Antti juga menerusi ‘shoot off’ selepas terikat 5-5.

Untuk makluman, pencapaian Khairul Anuar mara ke kelompok 16 terakhir ini menyamai pencapaian terbaiknya ketika menyertai Sukan Olimpik London 2012.

Perlawanan seterusnya akan berlangsung pada 31 Julai, jam 8.56 pagi. Bagaimanapun lawan kepada Khairul Anuar belum diketahui secara rasmi.


Pengulas Bola Sepak Legenda, John Motson Meninggal Dunia

John Motson yang mengulas 10 edisi kejohanan Piala Dunia, 10 kejohanan eropah serta 29 perlawanan akhir Piala FA Inggeris bersama stesen televisyen British, BBC meninggal dunia pada usia 77 tahun.

Berita kematian pengulas yang terkenal dengan nama panggilan Motty ini dimaklumkan menerusi satu kenyataan oleh ahli keluarganya.

Rest in peace, John. pic.twitter.com/A5zgBn8A6R

— BBC Sport (@BBCSport) February 23, 2023

Untuk makluman semua, karier Motson bersama BBC bermula sebagai penyampai radio di Radio 2 pada tahun 1968 sebelum menyertai program terkenal, Match Of The Day pada 1971 yang menyaksikannya mengulas lebih 2,500 perlawanan di televisyen sepanjang kariernya.

Perlawanan terakhir yang diulasnya adalah pertemuan antara Crystal Palace dan West Bromwich Albion pada tahun 2018 sebelum ‘menggantung’ mikrofonnya – mengumumkan persaraannya.


Goh Jin Wei Turut Dibenarkan BAM Beraksi di Kejohanan Antarabangsa

Pemain perseorangan wanita, Goh Jin Wei turut dibenarkan oleh Persatuan Badminton Malaysia (BAM) untuk beraksi di kejohanan antarabangsa, selepas daripada ini.

Kebenaran itu diberikan selepas badan induk badminton negara menarik kembali hukuman tidak akan mendaftarkan pemain berusia 21 tahun ini di mana-mana kejohanan antarabangsa selama dua tahun.

Hukuman ini dikenakan kepada Jin Wei selepas dia membuat keputusan untuk beraksi sebagai pemain persendirian atau bebas (independent) selepas meninggalkan BAM atas alasan kesihatan, tahun lalu.

Bagaimanapun, BAM menerusi kenyataan rasmi yang dikeluarkan semalam memaklumkan Jin Wei diberikan kebenaran tersebut berdasarkan syarat-syarat yang dipersetujui bersama.

Dalam kenyataan yang sama, BAM turut memberikan ‘lampu hijau’ kepada jaguh badminton negara, Lee Zii Jia untuk beraksi di kejohanan antarabangsa sekaligus membolehkannya bergelar pemain bebas.


Selepas Essien & Odemwingie, Ronaldinho Pula Beraksi Di Indonesia

Kancah bola sepak Indonesia menyaksikan sebilangan pemain terkenal dunia pernah beraksi di sana. Antaranya pemenang Liga Juara-Juara UEFA (UCL), Michael Essien dan bintang Liga Perdana Inggeris (EPL), Peter Odemwingie.

Kedua-dua pemain ini beraksi dalam kancah bola sepak negara jiran tetangga bersama Persib Bandung dan Madura United masing-masing sekitar tahun 2017 hingga 2018.

Terbaru, menerusi satu perkongsian secara di laman Instagram kelab yang mendapat promosi ke saingan Liga 1 Indonesia, RANS Cilegon FC mengucapkan selamat datang kepada pemain legenda Brazil, Ronaldo de Assis Moreira atau dikenali ramai sebagai Ronaldinho Gaucho.

Rans Cilegon Rekrut Ronaldinho https://t.co/FU8nNf92Fm

— CNN Indonesia (@CNNIndonesia) March 29, 2022

Dengan pengumuman tersebut, bekas pemain yang pernah beraksi bersama beberapa gergasi bola sepak eropah seperti Paris Saint-Germain, FC Bercelona dan AC Milan ini akan bergabung dan beraksi bersama RANS Cilegon.

Bagaimanapun, menerusi laporan beberapa media berpangkalan di negara sebarang, pemain yang pernah menjulang trofi Piala Dunia itu hanya hadir beraksi bersama RANS Cilegon dalam saingan kejohanan amal iaitu Piala Trofeo yang turut disertai oleh Arema, Persis Solo dan Persija Jakarta.

Pengerusi RANS, Rudy Salim pula mendedahkan kedatangan Ronaldinho bersama kelabnya bertujuan untuk menyemarakkan lagi kecintaan peminat terhadap bola sepak domestik dan memberi semangat kepada para pemain untuk menghadapi saingan musim 2022-23 kelak.

Pada masa yang sama, pihak pengurusan RANS Cilegon mengungkapkan seandainya keupayaan kewangan kelab dapat ditingkatkan menerusi penajaan selepas daripada ini, mereka tidak menolak untuk menawarkan kontrak secara tetap kepada pemain ini samada selama 3 atau 6 bulan, bergantung kepada persetujuan oleh Ronaldinho.

Untuk makluman semua, RANS Cilegon mendapat promosi ke saingan tertinggi bola sepak Indonesia selepas muncul naib juara Liga 2 pada musim ini.


PJ City Mahukan Hazwan Bakri, JDT Belum Berikan Sebarang Respon

Pasukan yang berada di kedudukan ke-8 Liga Super, Petaling Jaya City (PJ City) terus menantikan khabar daripada Johor Darul Ta’zim (JDT) dalam usahanya untuk mendapatkan penyerang kelab tersebut.

Menurut laporan Harian Metro, pasukan yang dibimbing oleh P. Maniam tersebut mengakui mahu mendapatkan khidmat Hazwan Bakri yang pernah menyarung jersi skuad kebangsaan.

Ia bertujuan untuk memantapkan lagi barisan serangan The Pheonix lebih-lebih lagi penyerang utamanya, Darren Lok sedang mengalami kecederaan.

“Memang kelab sedang berusaha untuk mendapatkan khidmat Hazwan kerana dia seorang pemain berpengalaman yang diyakini boleh membantu memperkuatkan lagi jentera serangan pasukan.

“Jika dapat dia (Hazwan) amat bagus kerana kita perlu mantapkan lagi barisan depan, tambahan pula penyerang utama pasukan, Darren Lok menghadapi masalah kecederaan.

“Bagaimanapun, setakat ini usaha itu belum mendapat perkembangan dan maklum balas daripada kelabnya. Kita berharap usaha kita berjaya,” kata pengurus pasukan, K. Rajendran seperti dipetik daripada Harian Metro.

Selain daripada ingin mendapatkan khidmat Hazwan, pasukan yang berpangkalan di Petaling Jaya ini tidak bercadang untuk mendapatkan pemain lain dan menaruh kepercayaan penuh kepada skuad sedia ada.

“Kita tidak bercadang untuk menukar pemain sedia ada sebaliknya hanya mengharapkan dapat membawa masuk Hazwan bagi memperkuatkan jentera serangan,” katanya lagi.

Musim ini, PJ City melakukan pertaruhan yang berani dengan menampilkan 100% pemain tempatan untuk mengharungi saingan Liga Super. Bagaimanapun, percaturan tersebut dilihat memberikan keputusan yang memuaskan dengan merekodkan tiga kemenangan, enam seri dan hanya tewas empat kali.

Featured Image: JOHOR Southern Tigers


Terbuka Jepun: Tze Yong Balas Dendam Terhadap Naib Juara Korea

Perseorangan lelaki No.2 tanah air, Ng Tze Yong terpaksa akur tersingkir di peringkat suku akhir Terbuka Korea setelah tumpas kepada pemain Singapura merangkap naib juara kejohanan tersebut, Loh Kean Yew pada minggu lalu.

Bagaimanapun, Tze Yong berjaya memastikan perkara tersebut tidak berulang apabila bertemu lawan yang sama di pusingan 32 kejohanan Terbuka Jepun pada minggu ini.

Dalam pertarungan tersebut, Tze Yong berhasil meraih kemenangan ke atas penghuni ranking ketujuh dunia itu secara “straight set” dengan skor 21-16 dan 21-17 dalam tempoh 41 minit permainan sekaligus membalas dendam terhadap kekalahannya pada Jumaat lalu.

Sebagai rekod, ini merupakan kali kedua Tze Yong melakar kemenangan daripada tiga pertemuan menentang Kean Yew di pentas antarabangsa.

Kemenangan pertama dilakar Tze Yong adalah ketika bertembung dalam acara individu pada peringkat suku akhir di temasya Sukan Komanwel Birmingham 2022.

Sementara itu, kemenangan pada hari ini membawa Tze Yong yang berada di ranking ke-21 dunia ke peringkat Pusingan 16 bagi kejohanan Jelajah Dunia BWF Super 750 ini.

Bagaimanapun, lawannya akan diketahui selepas selesai pertarungan melibatkan dua pemain tuan rumah, Kento Momota dan Koki Watanabe pada petang nanti.

Featured Image: Perodua Malaysia Masters 2023